Benarkah Orang Hilang Hanya Boleh Dilapor Lepas 24 Jam? - Debunk

Dalam filem dan drama, adegan cemas keluarga berdepan kehilangan ahli keluarga mereka, sering dipaparkan diminta menunggu selama 24 jam sebelum kes itu boleh dilaporkan.

Tempoh menunggu ini dikatakan perlu bagi memastikan laporan kes orang hilang benar-benar melibatkan kehilangan orang serta tidak mengganggu kerja polis.

Ramai di antara kita kami percaya turut sama berpandangan serupa dalam isu ini. Jika ada ahli keluarga kita hilang, tunggu 24 jam.

Mana tahu mereka balik semula. Manalah tahu dia sebenarnya merajuk dan perlu masa bertenang. Manalah tahu semuanya hanya salah sangka kita.

Apa pula realitinya? Benarkah kita perlu menunggu 24 jam atau semua ini hanyalah sangkaan tanpa asas kita?

Kita terus jawab soalan utama artikel ini terlebih dahululah ya.

Tidak. Anda tidak perlu menunggu 24 jam sebelum anda boleh melaporkan berlaku kehilangan ahli keluarga atau kenalan anda.

Ini semua hanyalah mitos yang sering disebar banyak masyarakat tanpa ada asasnya. Tidak ada ketetapan atau undang-undang yang memaksa anda bersabar, bertenang atau bertahan selama 24 jam, 48 jam atau 72 jam dalam keadaan gementar, gelabah dan gemuruh sebelum ke balai polis.

Sekiranya anda sudah melakukan carian orang yang dirasakan hilang, cuba menghubungi tapi gagal dan anda beranggapan ada sesuatu yang aneh, buruk atau berbeza telah menimpa orang yang anda telah cari, anda boleh terus hubungi balai polis.

Situasi ini terpakai kepada mana-mana individu, tanpa mengira usia, jantina atau statusnya.Tak semestinya bila melibatkan kehilangan kanak-kanak semata-mata.

Apa yang penting, hadir ke balai polis dengan maklumat yang lengkap untuk memudahkan siasatan dan carian segera dapat berjalan.

Sebelum ke balai polis, cetak gambar terbaru individu dikhuatiri hilang yang menampakkan bahagian wajah dengan jelas.

Gambar yang menampakkan keseluruhan wajah dari bahagian bahu dan ke atas dikatakan sangat membantu.

Senaraikan semua informasi yang dirasakan perlu bagi memudahkan proses mengenalpasti individu hilang itu. Antara maklumat yang akan banyak membantu antaranya adalah:

Dalam situasi ini, kami yakin perasaan hati mereka yang terlibat memang cukup sukar diduga.

Bagi ibu bapa yang pernah kehilangan anak sekejap pun dah rasa menggelabah gila. Jika kita duduk dalam situasi sebegini berkali gandalah gelabahnya.

Apa yang penting, mereka yang mencari perlu bertenang, jaga diri dan kesihatan anda. Teruskan usaha anda mencari dan dapatkan bantuan ahli keluarga lain jika perlu.

Jangan biarkan diri anda sendirian dalam situasi sebegini, kerana memang boleh gila jadinya kita.

Walaupun kehilangan mana-mana individu layak dikatakan kritikal, pihak berkuasa akan mendefinisikan kes kehilangan ini kepada dua kategori berbeza; kritikal dan tidak kritikal.

Kes kehilangan kritikal merangkumi individu yang berusia muda dibawah usia 15 tahun atau 18 tahun mengikut negara, individu di atas 60 tahun dan individu yang mengalami kurang upaya mental atau sakit kritikal.

Semua kumpulan ini dikhuatiri berada dalam keadaan sangat bahaya sekiranya hilang kerana mampu berhadapan situasi hidup atau mati.

Sementara kes kehilangan tidak kritikal adalah kes yang melibatkan individu tidak disebutkan di atas.

Di negara kita daripada tahun 2017 sehinggalah penghujung tahun 2021, seramai 10,545 kes orang hilang telah dilaporkan kepada PDRM.

6,074 daripada mereka melibatkan individu 18 tahun ke atas selebihnya bawah usia yang dinyatakan.

Angkanya nampak menakutkan namun majoritinya sudah ditemui, dengan hanya 1,203 kes individu hilang berusia 18 tahun ke atas dan 72 bawah usia 18 tahun dikategorikan kes mereka masih berjalan.

Statistik ini banyak dibantu kejayaan program seperti sistem penyebar NUR Alert yang mampu mengedarkan makluman secara pantas dan lengkap, hasil kerjasama pihak berkuasa dengan platform sebaran maklumat seperti Facebook.

Majoriti kes laporan orang hilang yang diterima selepas siasatan diselesaikan, mendapati punca berlakunya 'kehilangan' adalah akibat masalah keluarga, perselisihan faham, lari dari pengutip hutang, memang mahu menghilangkan diri atau diganggu kemurungan sehingga lari dari rumah.

Biarpun kami menyatakan bahawa tempoh menunggu 24 jam yang sering kita sebutkan adalah mitos, realitinya ada sebab tanggapan begitu popular.

Ini disebabkan beberapa dekad terlalu banyak kejadian orang hilang khususnya di Amerika Syarikat, apabila disiasat mendapati orang yang didakwa hilang memang sengaja memilih untuk menghilangkan diri.

Jadi pihak polis di setiap negeri di sana dibenarkan mewartakan protokol bagi memperkenalkan tempoh menunggu.

Tempoh menunggu ini pula dibuat bergantung kepada tahap kemudahan akses perjalanan keluar masuk setiap negeri, untuk mengelakkan banyak masa polis terbuang mencari orang yang keesokannya selamba muncul kembali.

Ada negeri memilih untuk meletakkan tempoh menunggu bagi orang hilang dewasa pada tahap 24 jam, ada yang 48 jam dan ada juga 72 jam di kawasan yang jaringan laluannya mungkin sukar.

Bagaimanapun, sejak dulu tidak ada tempoh menunggu diamalkan dalam kes kategori orang hilang kritikal. Apa yang kita perlu tahu - sistem ini tidak lagi diamalkan sekarang.

Berpunca daripada pihak media gemar memaparkan tempoh menunggu kes culik atau orang hilang bagi menambah rencah dramatik cerita, akhirnya ramai mempunyai tanggapan dalam kes orang hilang, pengadu perlu menunggu sebelum laporannya layak diterima.

Satu pendapat berbeza ada menyebut mitos menunggu 24 jam ini sengaja disebarkan sindiket penculikan dan pemerdagangan manusia agar mereka mempunyai masa yang cukup menyelesaikan kerja, sebelum pihak polis dapat mengesyaki apa-apa.

Betul atau tidak, tak tahulah. Jika benar, menakutkan juga ya?


Kenapa Orang Yang Syok Dengan Diri Sendiri Digelar Narsis? - Asal Usul Perkataan

Dalam hidup kita, kita menemui ramai orang yang mempunyai bermacam jenis perwatakan dan perangai.

Majoriti kami yakin baik, tetapi ada jugalah segelintir golongan yang perangai mereka mampu membuatkan kita rasa sedikit jengkel dengan mereka. Salah satu perangai yang kerap kali dikritik perwatakannya khasnya dalam era media sosial zaman sekarang, adalah sikap seseorang yang narsisistik.

'Narsis' atau 'narcist' adalah gelaran yang kita lafazkan merujuk kepada individu yang hanya mempedulikan tentang diri sendiri, senantiasa rasa'syok sendiri' dengan semua kelakuan dirinya.

Istilah 'narcist' yang sering kita sebutkan dalam bahasa Inggeris, sebenarnya datang daripada mitos legenda masyarakat Yunani tentang seorang dewa bernama Narcissus atau Narkissos.

Kisah Narcissus ada ceritakan dalam buku hikayat lama Yunani berjudul Metamorphoses, dikarang seorang penulis bernama Ovid dan dikompilasikan sekitar tahun ke 8.

Metamorphoses merupakan koleksi 15 buah sajak dalam bahasa Latin yang membawakan cerita pengajaran tentang perubahan sikap yang boleh berlaku, merangkumi kisah peristiwa penciptaan dunia sehinggalah tibanya era kematian Julius Caesar.

Diceritakan dalam salah satu sajak tentang seorang dewa bernama Narcissus, yang mempunyai wajah mampu mencairkan perasaan dan hati mana-mana orang yang melihatnya.

Narcissus anak kepada dewa yang menjaga sungai Kephisos selepas menyetubuhi seorang dewi tasik bernama Liriope secara paksa, melahirkan anak dengan wajah kacak itu ke dunia.

Narcissus walaupun mempunyai rupa paras yang sangat indah, malangnya tidak terbuka untuk sudi menerima mana-mana cinta sesiapa pun. Salah seorang dewi yang telah jatuh hati sehingga obses terhadap Narcissus bernama Echo (ditulis sebagai Ekho).

Echo adalah dewi bukit yang telah disumpah tidak dapat bercakap secara biasa, sebaliknya hanya mampu mengulangi perkataan terakhir yang didengarinya daripada orang lain. Sebab inilah gema disebut sebagai 'echo' dalam bahasa Inggeris, sempena mengambil nama Echo.

Ketika Narcissus sedang berburu di dalam hutan mencari rusa, Echo ternampak Narcissus.

Hatinya tertawan dengan kekacakan Narcissus selepas pertemuan tidak sengaja itu, namun Echo yang tidak mempunyai kebolehan untuk bercakap hanya mampu melihat Narcissus dari jauh dan mengulangi secara diam apa yang didengarinya.

Ketika Narcissus tersesat dan cuba mencari jalan, Echo yang bersembunyi memerhatikan Narcissus dari jauh. Semua usaha Narcissus mendapatkan bantuan gagal, dia menjerit, dia melaung.

Sehinggalah Echo tersalah anggap Narcissus sedang memanggilnya. Echo dengan 1001 harapan menampakkan diri di depan Narcissus, malangnya Narcissus menolaknya. Penolakan ini mengakibatkan Echo terkejut dan merasa sangat kecewa, lalu melarikan diri.

Namun hatinya yang telah tertambat pada Narcissus tidak boleh terlerai walaupun ditolak.

Bermula dari detik itulah Echo mengabdikan diri sepanjang hayatnya hanya untuk Narcissus, berusaha mengintai jejaka itu dari jauh tanpa berani menampakkan diri tanpa meluahkan perasaan kasih dan sayang yang ada padanya, kerana tiada daya.

Tidak lama selepas pertemuan dengan Echo, seorang jejaka bernama Ameinias turut sama mengalami apa yang telah dirasai oleh Echo; terjatuh cinta dengan Narcissus.

Seperti Echo, perasaan itu ditolak Narcissus dengan angkuh tanpa rasa simpati. Bagaimanapun akibat penolakan kali ini, nasib Narcissus bakal berubah.

Ameinias yang kecewa cintanya ditolak, bertindak membunuh diri di hadapan pintu kediaman Narcissus.

Walaupun begitu sebelum nyawanya tamat dia sempat memohon kepada Dewi Nemesis - dewi yang menguasai pembalasan, untuk memberikan Narcissus pengajaran dek sifatnya yang angkuh, sombong dan bongkak.

Nemesis menerima permintaan Ameinias - menyumpah Narcissus, mengakibatkan Narcissus akhirnya jatuh cinta dengan diri sendiri setelah terlihat pantulan dirinya di permukaan air tasik.

Narcissus yang dilamun cinta dengan wajahnya sendiri cuba untuk mendapatkan lelaki dalam pantulan itu.

Tetapi setiap kali dia menyentuh air, 'lelaki' itu hilang dari pandangan sebelum kembali muncul. Duduk di situ Narcissus mencuba dan mencuba dan mencuba, sehinggalah dia berputus asa.

Berasa sedih keinginannya gagal dikecapi, Narcissus nekad membunuh dirinya kerana gagal mendapatkan 'cintanya.'

Darah Narcissus yang tumpah ke tanah mengakibatkan sejenis tumbuhan berbunga yang cantik tumbuh, kini dinamakan sebagai spesis Narcissus poeticus. Dalam bahasa Melayu, pokok ini kita namakan pokok bunga narjis atau nargis, juga dikenali sebagai dafodil.

Echo yang bersembunyi melihat semua yang berlaku terhadap cinta hatinya itu, hanya mampu merenung detik-detik akhir Narcissus.

Sebelum meninggal dunia Narcissus sempat mengucapkan 'selamat tinggal' atau 'farewell' kepada dirinya sendiri yang terpapar di permukaan air. Ucapan itu diulangi semula Echo, mengucapkan selamat tinggal kepada lelaki yang dicintai tetapi telah menolak cintanya.

Echo meninggal dunia dalam keadaan merana akibat patah hati, hidup sengsara dan akhirnya bertukar menjadi batu.

Begitulah kisah kenapa individu yang taksub dengan bayang-bayang diri sendiri kini digelarkan sebagai narsisitik.

Dalam aspek bahasa Melayu, kita sebenarnya tiada istilah 'narcist' atau 'narsis' sebagai istilah rasmi - sebaliknya penggunaannya haruslah dengan imbuhan penuh, menjadikan istilah betul sebagai 'narsisistik.'

Secara statistiknya, dianggarkan 5 daripada 100 orang di seluruh dunia berhadapan dengan masalah ini - jauh mementingkan semua tentang diri sendiri dan gagal mengambil kira hati budi orang lain.

Sekiranya anda gemar melihat bayangan diri sendiri dalam cermin, suka dengan apa yang anda lihat dan merasakan tidak ada mana-mana individu lain dapat memenuhi hati anda melainkan anda seorang saja...ada kemungkinan anda adalah seorang yang narsisistik.

Manalah tahu mereka telah lama memendam rasa mahu meluahkannya, tetapi takut semua pandangan mereka tentang anda bakal ditong sampahkan sekelip mata.


5 Kumpulan Muzik Paling Muhibah di Malaysia

Kumpulan rock Melayu atau rock kapak terus kekal menjadi antara kategori pemuzik yang dilihat tunjang industri negara, walaupun kini sedang melalui zaman suram.

Kehadiran mereka dalam industri muzik telah terpahat sebagai legenda, tidak lagi boleh dipisahkan daripada identiti masyarakat kita.

Di sebalik era kemerosotan kumpulan rock kapak Melayu, wujud juga banyak kumpulan muzik yang tidak lagi didominasi anggota berbangsa Melayu sebaliknya turut sama mula mengenengahkan anggota bukan Melayu.

Terkenal dengan pembawaan lagu dalam bahasa Inggeris, impak lima kumpulan bersifat pelbagai bangsa ini tetap terasa.

Jika OAG dan Butterfingers dilihat sebagai gergasi muzik rock bawah tanah, bagi muzik rap dan hip-hop pula ada dua nama menjadi sebutan; sama ada Too Phat atau Poetic Ammo.

Membawakan lagu-lagu yang menggabungkan elemen pelbagai bahasa, Poetic Ammo bermula sebagai sebuah projek vokalis bernama Yogeswaran Veerasingam dan seorang rakannya.

Selepas gagal mengekalkan konsep duo yang dibawakan, Yoges atau Yogi.B melakukan pencarian bakat - memasukkan dua adik beradik iaitu Chandrakumar Balakrishnan dan Sashi Kumar Balakrishnan serta seorang pemuzik Cina dari Ipoh bernama Nicholas Ong.

Album pertama mereka It's a Nice Day to Be Alive diterbitkan pada tahun 1998, mendapat sambutan hangat sehingga bergelar album terbaik Inggeris tempatan tahun tersebut.

Siapa yang meminati kumpulan Love Me Butch pasti sudah tahu betapa keras muzik yang mereka bawa.

Sebuah kumpulan post-hardcore yang terkenal, Love Me Butch adalah jawapan anak muda kita jika mereka tercari-cari 'Deftones Malaysia.'

Membariskan vokalis Syahrul Reza, pemain gitar Wing Meng, pemain bass Kevin Kong dan Winder Singh sebelum digantikan Jana Nair sebagai pengetuk dram, genre lagu yang dibawakan oleh Love Me Butch kompleks berikutan kemahiran Wing Meng yang  terkenal dengan riff-riff gitar padu.

Aktiviti kumpulan ini mula perlahan selepas pengunduran Syahrul, yang mendirikan rumah tangga dan mahu memberikan fokus sepenuhnya kepada keluarga.

Walaupun begitu, muzik yang dibawakan kumpulan ini tetap dikenang sebagai salah satu cubaan terbaik anak tempatan menggarap lagu yang berat tetapi dalam masa sama mampu diterima ramai.

Ketika zaman kegemilangan muzik indie berbahasa Inggeris di Malaysia, sebuah kugiran bernama Naked Breed tampil dengan muzik post-grunge yang memikat hati banyak pihak.

Ditubuhkan pada tahun 1998 oleh Justin Pang (vokalis), Sara (dram), Jack (gitar) dan Ian (bass), terbitan pertama mereka yang diberikan judul 'Breeding Ground' memperkenalkan peminat muzik Malaysia kepada lagu berhantu 'Tribute.'

Populariti 'Tribute' membawa kepada lebih banyak pendedahan. Lagu tersebut terpilih menjadi antara lagu yang disenaraikan dalam kompilasi Pheaw! Vol. 1, yang turut membariskan nama-nama besar seperti Cromok, OAG, FTG dan Butterfingers.

'Tribute' unggul dicarta radio berbahasa Inggeris tempatan, kekal dalam senarai untuk satu tempoh yang panjang.

Nakedbreed masih aktif sehingga ke hari ini dengan beberapa perubahan pada barisan anggota.

Lagu 'Teething' yang menampilkan Emmett dari kumpulan Butterfingers diterbitkan tahun 2016 mendapat sambutan baik peminat yang masih mengikuti perjalanan kumpulan ini.

Bagi mereka yang mengikuti perkembangan muzik bebas di Malaysia, sudah pasti kenal kugiran Kyoto Protocol yang membawakan muzik rock.

Jika anda belum kenal mereka, kami yakin anda pasti pernah menonton muzik video mereka yang agak berbeza berbanding biasa.

Dinamakan sempena persetujuan yang dicapai oleh PBB bagi menangani masalah pemanasan global, kugiran Kyoto Protocol bermula dengan langkah kanan.

Album mini terbitan pertama mereka mendapat sambutan menggalakkan sehingga bergelar artis baru terbaik dalam Anugerah Industri Muzik Malaysia 2011.

Mereka meneruskan aktiviti muzik mereka, turut menyertai pertandingan realiti TV 'Versus' yang ditayangkan di TV9 membawa mereka kepada pendedahan yang lebih besar.

Menampilkan Fuad Alhabshi selaku vokalis dan pemain gitar, Shakeil Bashir sebagai pemain bass, Hairi Haneefa selaku gitar utama, Gael Oliveres memainkan keyboard dan Shan Reddy selaku pengetuk dram, Kyoto Protocol kekal aktif dalam gerakan muzik.

Persahabatan yang terjalin juga kukuh, mereka berjaya mengekalkan barisan anggota yang sama walaupun telah lebih sedekad menjadikan muzik sebagai karier kedua.

Ditubuhkan pada tahun 2012, muzik yang dibawakan oleh Son of A Policeman atau SOAP adalah paling ringan dalam senarai ini.

Membawakan muzik fusion gabungan jazz, soul, funk yang turut diadunkan dengan elemen muzik folk, SOAP ditubuhkan pada tahun 2012 hasil kerjasama 6 orang anak muda yang lebih gemar menamakan genre muzik mereka sebagai 'indie rojak.'

Pengasas SOAP adalah Joshua Ganesan, bermula secara sendirian sebelum mula menambah keanggotaan. Barisan anggota SOAP mengalami beberapa pertukaran keluar masuk, namun identiti anggota yang diambil tetap sama.

Mereka mementingkan kebolehan untuk setiap anggota mampu memainkan beberapa instrumen berbeza, membolehkan anggota kugiran SOAP bebas bertukar-tukar peranan.

Ini memberikan irama yang mereka mainkan warna yang berbeza dan dimensi yang lebih luas, bergantung kepada karya yang terhasil. Sekiranya anda meminati muzik yang agak retro serta unik, SOAP mungkin kena dengan selera tekak anda.

Muzik mereka tidak terlalu berat, tidak terlalu ringan. Sesuai untuk anda berehat atau ketika anda mahu berdansa.


5 Punca Kenapa Mangsa Jenayah Seksual Hanya Berdiam Diri

Pendedahan berkenaan kelakuan individu berkuasa Hollywood, yang menggunakan kedudukan mereka untuk memuaskan nafsu menjadi fokus media beberapa tahun kebelakangan ini.

Kisah yang diceritakan acuannya sama - individu lelaki yang ada pangkat dan jawatan mengarahkan kaum wanita menyerahkan maruah diri, demi memperkembangkan kerjaya atau kesenangan bersifat sementara.

Malangnya, di negara kita pun kes sama berlaku melibatkan ahli politik, pegawai penguatkuasa dan juga selebriti.

Apa yang sukar kita fahami, kenapa ramai mangsa yang terlibat dalam kejadian sebegini memilih untuk mendiamkan diri mereka?

Berikut adalah lima sebab utama kenapa kes-kes sebegini jarang dilapor mangsa, sehingga membenarkan manusia durjana bermaharajalela.

Ramai mangsa yang memilih untuk mendiamkan diri, tidak melapor kesalahan berkaitan jenayah atau gangguan seksual, kerana mangsa percaya laporan mereka tidak akan mengakibatkan pemangsa dikenakan sebarang tindakan.

Ini kerana siasatan panjang perlu dijalankan oleh pihak polis terlebih dahulu sebelum jatuh apa-apa boleh berlaku.

Apabila siasatan selesai, kertas siasatan kemudiannya perlu dibawa ke peringkat mahkamah, untuk tertuduh didakwa - yang sukar dijangkakan berapa lama tempohnya.

Lagipun, memang ada kes di mana pendakwaan tidak dapat dilakukan akibat masalah teknikal mengakibatkan usaha mangsa tidak membawa sebarang hasil.

Zaman sekarang di mana berita sensasi cepat tersebar, berita berkait jenayah seksual menjadi antara yang paling laju disebarkan.

Walaupun berita ditulis tanpa mendedahkan identiti pemangsa dan mangsanya, ramai di kalangan netizen dengan tekun, sabar dan pantas mengorek latar belakang yang terbabit, sehingga tersebar di media sosial, portal-portal dan juga di aplikasi bualan maya.

Semakin gila masyarakat menyebarkan maklumat sebegini tanpa tapisan, semakin takutlah mangsa melakukan laporan.

Ini kerana malu adalah punca utama kenapa majoriti mangsa jenayah dan gangguan seksual enggan melaporkan kejadian.

Mereka malu apa yang telah berlaku diketahui umum, malu identiti mereka akan terdedah dan malu perjalanan kes mereka akan tular, sehingga jadi topik perbualan hangat di seluruh negara.

Ramai mangsa enggan berdepan detik-detik sebegitu, memilih jalan senyap sebagai langkah paling mudah untuk mengubati luka diri.

Reputasi adalah sesuatu yang sangat dilindungi kita khususnya di kalangan mereka yang sudah berpasangan ataupun sedang merancang untuk mendirikan rumahtangga.

Katakanlah anda pulang ke rumah, pasangan anda hadir dan duduk di sebelah anda menceritakan bagaimana dia pernah cuba dicabul dan dirogol oleh individu lain.

Mungkin juga tunang anda mengaku pada anda dia pernah dirogol sebelum mengenali anda. Apa reaksi anda?

Bagi segelintir individu, mereka mungkin boleh memproses dan menerima apa yang telah berlaku tanpa menjejaskan hubungan yang telah sedia terjalin.

Majoriti daripada kita rasanya akan berhadapan dilema dalam meneruskan hubungan yang ada.

Setiap hari dalam minda bermain imej bagaimana ada orang lain cuba mencabul atau 'telah merasa' secara paksa pasangan kita, yang membawa kepada stres, tekanan dan kemurungan sehingga bertukar kepada masalah lebih besar.

Bagi melindungi pasangan atau individu yang mereka sayangi, ramai wanita khususnya memilih untuk memendamkan saja peristiwa hitam yang berlaku tanpa melaporkannya.

Kerana mereka tahu yang akan terkesan bukan saja mereka, tetapi turut melibatkan pasangan atau bakal pasangan mereka.

Setiap hari ada seorang individu cuba menyentuh anda, mengusap anda walaupun anda menolak. Dia gemar menghantar mesej-mesej kurang enak kononnya mampu membuatkan anda melayannya.

Individu itu adalah majikan atau mungkin ketua anda sendiri. Adakah anda akan melaporkan tindakan itu?

Pendapatan anda bergantung dengan kerja di situ. Anda suka kerjaya anda. Tidak ada syarikat lain mampu memberikan pendapatan sama seperti yang anda perolehi di sana.

Ramai mangsa memilih untuk mendiamkan diri khasnya dalam kes gangguan di pejabat, kerana bimbang kerjaya dan periuk nasi mereka terjejas.

Walaupun tidak suka diganggu, mereka pasrah terpaksa melayan saja kelakuan nakal majikan atau ketua kerana rasa bimbang hidup tidak menentu.

Anda mungkin berkata rezeki ada di mana-mana. Tetapi bukan semua mangsa mampu melihat isu ini semudah itu.

Sekiranya mereka lari dan kembali berdepan masalah sama, apa pula tindakan seterusnya? Besar kemungkinan kita akan salahkan mereka pula sebagai punca kejadian sama berulang di lokasi lain pula.

Sebagai orang luar, kita melihat tindakan mendiamkan diri mangsa sebagai sesuatu yang salah. Pada kita, mangsa perlu berani bangkit melawan.

Bagi mangsa jenayah seksual, mereka sebenarnya sedang berhadapan kebimbangan setiap hari, takut akan ada tindak balas pemangsa disamping masih perlu menangani trauma yang menghantui.

Seorang pemangsa jenayah seksual boleh mengancam mangsa dengan bermacam kaedah untuk tempoh panjang selepas kejadian:

Mengugut akan mencederakan mangsa, mengedarkan gambar mangsa yang diambil semasa kejadian atau mengugut akan mencederakan ahli keluarga jika perkara itu dilaporkan.

Lebih menakutkan, ada juga mangsa diugut berdiam diri agar kejadian itu tidak didedahkan kepada ahli keluarga atau kenalan - oleh pemangsa sendiri.

Sekiranya kejadian itu pula melibatkan pemangsa yang ada kredibiliti dalam masyarakat, seorang tokoh dengan reputasi tinggi yang ramai pengikut dan ada kabel kuat orang kenamaan, situasinya pasti jadi semakin rumit.

Silap-silap mangsa yang akan kena cemuh, diserang dan dikutuk kerana dituduh berani mencipta fitnah atas tujuan mahu memalukan individu pujaan mereka.

Kepada semua mangsa jenayah seksual yang telah bangkit berani melaporkan sebarang salah laku yang pernah menimpa anda, kami hanya mampu bertepuk tangan menyokong keberanian anda.

Apa yang anda lakukan bukan mudah. Jika jadi pada kami insiden sama pun kami akan berfikir panjang, sebelum berani mendedahkannya.


Undang-Undang Disebalik Bertukar Gambar 'Nakal' Walaupun Suka Sama Suka

Kemudahan teknologi di hujung jari membuatkan komunikasi terlalu mudah berlaku, dalam bermacam jenis medium berbeza.

Penghantaran teks SMS yang dulu jadi standard, kini diambil alih oleh format media yang lebih interaktif seperti imej, video dan audio - membolehkan komunikasi berlaku dengan lebih berkesan namun dalam masa sama, memudahkannya disalahguna.

Persoalan yang ingin kami ajukan kepada anda hari ini - tahukah anda apakah tafsiran undang-undang komunikasi berkait seksual negara kita? Kita semua tahu adalah menjadi satu kesalahan kita berkongsi bahan lucah dengan orang lain tanpa persetujuan mereka.

Bagaimana pula seandainya kedua-dua pihak bersetuju, adakah itu juga diambil kira sebagai kesalahan? Jom kita pelajari secara ringkas perspektif undang-undang berkaitan isu ini.

Dalam sistem undang-undang kita, semua isu berkaitan bahan kurang senonoh dikawal selia 4 undang-undang sedia ada; Kanun Keseksaan, Akta Mesin Cetak dan Penerbitan atau Akta 301, Akta Penapisan Filem 2002 atau Akta 602 dan Akta Komunikasi dan Multimedia 1998.

Wujud pelbagai seksyen di dalam setiap akta diwartakan ini menetapkan larangan atau had rakaman atau penerbitan, namun terdapat kelemahan atau kelompongan besar yang masih belum dapat kita perbaiki dalam mengawal isu ini bertukar menjadi gejala buruk, kerana perubahan teknologi yang terlalu pantas gagal dikejar pembuat dasar.

Secara jelas, tidak ada undang-undang di Malaysia yang benar-benar meletakkan adalah menjadi satu kesalahan untuk seseorang memiliki atau menyimpan gambar kurang elok yang memaparkan diri sendiri.

Hanya dalam Akta Penapisan Filem 2002 seksyen 5 menyatakan adalah menjadi satu kesalahan seseorang mempunyai milikan bahan tersebut tetapi 'bahan' itu ditakrifkan pula sebagai 'filem.' Adakah video rakaman peribadi boleh dikategorikan sebagai 'filem'?

Itu baru satu perkara yang belum dapat kita perhalusi dengan lebih jernih. Masih banyak kelemahan yang ada, jadi mari kita teruskan perbincangan kita.

Apabila undang-undang berkaitan isu ini gagal mendefinisikan sesuatu perkara secara hakiki, wujud bermacam jenis kekaburan yang boleh diambil peluang pihak tidak bertanggungjawab.

Salah satu kekaburan terbesar berkait aktiviti sesetengah jurugambar profesional atau amatur yang gemar melakukan sesi fotografi melibatkan model-model tanpa pakaian dalam negara kita. Ya, aktiviti sebegini memang ada.

Dari aspek undang-undang kita, tidak ada akta yang menghalang perbuatan sebegitu dilakukan. Undang-undang kita tidak menghalang rakaman dilakukan sekiranya sesi fotografi itu berlaku dengan kebenaran model terlibat.

Yang penting, seorang jurufoto perlu memperjelaskan kepada model terbabit apakah tujuan sesi sebegitu diadakan. Dah dapat persetujuan, bergayalah model wanita dihadapan belasan dan kadangkala puluhan jurufoto yang hadir - biasanya mesti lelaki.

Perbincangan melibatkan hak ke atas bahan-bahan yang dirakamkan dalam sesi itu lebih memeningkan kepala. Ini disebabkan tiada undang-undang dapat memperinci siapakah pemegang hak ke atas gambar aksi model tanpa seurat pun benang di badan.

Adakah hak ke atas gambar yang dirakamkan menjadi milik jurufoto sepenuhnya?

Atau model terlibat masih mempunyai suara untuk menghalang penggunaannya dalam sebarang bentuk terbitan walaupun selepas sesi penggambarannya selesai dan kontrak telahpun dipenuhi kedua-dua pihak? Sekiranya di masa hadapan model itu sudah insaf terhadap ketelanjurannya, adakah dia ada hak meminta jurufoto memadamkan data gambar yang telah dirakamkan?

Lebih memilukan bagi pihak model, jurufoto baik berstatus amatur atau profesional di negara kita gemar memuatnaik gambar-gambar yang memaparkan wanita sebegini dalam laman web portfolio mereka dan juga forum komuniti jurufoto, untuk tatapan ahli komuniti.

Adakah tindakan ini boleh ditafsir sebagai satu jenayah? Kita tak pasti.

Adakah model yang terpapar mempunyai hak untuk menghalang gambar mereka daripada digunakan, untuk tujuan promosi peribadi jurufoto?

Satu perkara sudah kami jelaskan dari aspek undang-undang kita - tidak wujud kesalahan yang boleh disabitkan sekiranya anda mengambil gambar diri sendiri dalam keadaan memalukan.

Namun apabila penyebarannya dilakukan baik oleh anda sendiri ataupun orang lain dengan tujuan suka sama suka atau sebaliknya, perbuatan itu jatuh ke dalam seksyen 211 dan seksyen 233 Akta Komunikasi dan Multimedia 1998.

Seksyen 233 secara eksplisit mensabitkan mana-mana individu yang melakukan transmisi bahan berisi kandungan bersifat kurang sopan, atas apa saja tujuan sama ada perkongsian bersama atau berniat jahat seperti ugutan - melalui mana-mana servis aplikasi sebagai satu kesalahan.

Seseorang yang disabitkan kesalahan ini boleh didenda sehingga RM50,000, penjara tak melebihi satu tahun atau kedua-duanya sekali.

Ini bermakna dari aspek undang-undang kita setakat ini, kita boleh menangkap gambar kita sendiri jika kita mahu, tetapi undang-undang kita tidak membenarkan sebarannya dilakukan walaupun kepada pasangan kita sendiri.

Aha! Ini satu topik yang menarik untuk diperkatakan kerana perkara ini semakin kerap berlaku, sama ada sengaja atau tidak.

Adakah ada beban kesalahan jatuh kepada kita, sekiranya kita menerima gambar kurang enak daripada individu-individu tidak dikenali?

Contohnya seperti kes lelaki gatal yang gemar menghantar gambar alat sulit mereka kepada wanita (atau lelaki) lain. Salahkah kita menerima gambar itu? Tidak, kita sebagai penerima tidak salah dalam hal ini.

Namun...sekiranya kemudiannya kita menyebarkan pula gambar itu kononnya untuk dijadikan pengajaran kepada pelaku atau dengan sengaja berkongsi kepada rakan-rakan kita atas permintaan mereka - kita turut boleh didakwa.Jadi jangan sewenang-wenangnya kongsi gambar lelaki gatal yang anda terima di internet, atas niat nak mendidik pelaku sekalipun.

Bagi ramai wanita, satu masalah besar yang biasa dihadapi setiap kali memuat naik gambar sendiri, adalah komen-komen jahat yang hadir.

Ramai berani meninggalkan komen-komen nakal kerana mereka tidak mengetahui komen-komen sebegitu boleh dijadikan bukti untuk mereka didenda atau dipenjarakan.

Seperti sudah kami nyatakan di atas, seksyen 233 Akta Komunikasi dan Multimedia 1998 menyebut sebarang bentuk transmisi yang dibuat atas tujuan mahu mengganggu seseorang, boleh didakwa sebagai satu kesalahan.

Komen-komen seperti 'sedapnya. Kalaulah aku dapat satu malam' atau 'kau ni kalau kahwin dengan aku, sah tak keluar bilik seminggu' adalah contoh ayat yang sering dihadapi wanita.

Yang pertama, buat laporan dengan Suruhanjaya Komunikasi dan Multimedia Malaysia, sertakan sekali tangkap layar komen dan nama akaun mereka yang terlibat. Bila rumah dia kena serbu dan barang-barang peranti dan gajet dia dirampas, baru dia tahu perasaannya kena ganggu balik.

Solusi kedua pula lebih sukar untuk dilakukan - berhentilah memuat naik gambar-gambar anda. Bila anda dah berhenti, mereka yang bermasalah mental ini tidak ada lagi modal untuk mengganggu anda.

Mereka akan bergerak mencari mangsa lain meninggalkan akaun anda. Anda tak perlu rasa rugi pun anda hilang follower seperti mereka ini.

Offensive Content on The Internet: The Malaysian Legal Approach (fail PDF)


Kisah Bagaimana Iran Benarkan Rakyat Mereka Jual Buah Pinggang

Kesempitan hidup mampu mendorong manusia melakukan apa saja untuk bertahan.

Dalam satu artikel, kami menceritakan tentang kewujudan komuniti di Filipina yang memilih untuk menjual buah pinggang secara tidak sah dalam pasaran gelap - demi kelangsungan hidup mereka.

Bagi masyarakat di Iran, aktiviti serupa turut menjadi salah satu peluang keluar daripada masalah kewangan secara segera.

Bezanya, Iran adalah satu-satunya negara di dunia yang undang-undang mereka membenarkan jual beli buah pinggang rakyat mereka berlaku secara terbuka.

Iran mencatat sejarah dalam dunia perubatan moden, menjadi negara Asia Tengah pertama berjaya melakukan pemindahan organ buah pinggang.

Pembedahan bersejarah tahun 1967 itu membuka kepada lebih banyak peluang pesakit di benua sana untuk mendapatkan perkhidmatan perubatan ekoran kepakaran yang ada.

Bagaimanapun ketiadaan fasiliti dan akses perjalanan organ yang lebih baik, mengehadkan potensi Iran untuk menjadi destinasi perubatan terulung.

Dianggarkan hanya lebih 100 pembedahan serupa dapat dijalankan dalam tempoh 20 tahun selepas kejayaan pertama mereka disebabkan kekangan yang ada, khususnya isu kekurangan bekalan organ buah pinggang untuk dijadikan ganti pesakit.

Statistik dekad 1980-an dan 1990-an di Iran malangnya menyaksikan pertambahan mendadak jumlah pesakit yang dikategorikan perlu menjalani dialisis bagi mencuci buah pinggang, memaksa Iran berbelanja besar cuba memperbaiki kualiti hidup masyarakat mereka.

Kerajaan Iran cuba memperkenalkan satu dasar baru menggalakkan mana-mana sukarelawan yang ingin mendermakan buah pinggang mereka untuk terbang ke United Kingdom atas tajaan kerajaan Iran sendiri, bagi menjalani pembedahan mengeluarkan buah pinggang, untuk kegunaan di Iran.

Bagaimanapun kos yang meningkat bagi tujuan menghantar warga Iran ke United Kingdom, memaksa Iran mencari kaedah berbeza dalam memastikan bekalan buah pinggang yang ada bertambah.

Selain daripada usaha membangunkan fasiliti perubatan yang lebih baik bagi membolehkan penderma menderma dalam negara dan membantu tahap keyakinan orang ramai, kempen galakan untuk mengajak orang ramai menderma juga harus ditambahbaik - dalam kadar segera.

Dalam memastikan bekalan buah pinggang bagi menampung lebih 250,000 permintaan pesakit yang sudah ada ketika itu, kerajaan Iran nekad memperkenalkan dasar baru yang membenarkan mana-mana individu asing tiada hubungan dengan pesakit, menderma buah pinggang mereka atas kerelaan sendiri.

Penderma sebegini yang dikategorikan sebagai 'living non-related donation' atau LNRD dalam istilah perubatan, diselia oleh satu badan berkait dengan kerajaan dinamakan Kesatuan Pesakit Dialisis dan Pemindahan Organ Iran atau DTPA.

Dengan pengenalan sistem dan badan ini, bagi masyarakat Iran sudah wujud dua pilihan berbeza bagi mendapatkan bekalan buah pinggang untuk menggantikan organ yang sudah rosak, sama ada melalui derma selepas kematian seseorang ataupun daripada individu tidak dikenali sukarela mahu menderma.

Untuk setiap sukarelawan berstatus LNRD, satu skim insentif berbentuk pampasan menjadi imbuhan utama. Kerajaan Iran menetapkan jumlah pampasan untuk satu buah pinggang kepada kadar RM21,250 jika seseorang mahu menyedekahkan organ mereka kepada badan bertindak DTPA.

Bagaimanapun, hasrat murni ingin memperbaiki kelangsungan hidup pesakit dialisis daripada terus merana mula menyumbang kepada idea berbeza di kalangan warga Iran - khususnya mereka yang duduk dalam golongan susah.

Hasrat kerajaan Iran mewujudkan sistem baru itu jelas sebagai usaha mempermudahkan serta mempercepatkan urusan pendermaan dan pembedahan bagi mereka yang memerlukan.

Bagaimanapun apabila duit dah jadi imbuhan dan dibayar oleh kerajaan sendiri, ramai warga Iran melihat insentif yang ditawar sebagai satu kaedah mudah mereka keluar dari kesempitan hidup.

Ganjaran yang ditawar mula mengakibatkan ramai sukarelawan penderma muncul, berebut-rebut mahu mendapatkan amaun yang ditawarkan selain perlindungan insurans percuma yang turut diberikan kepada semua penderma.

Kadar penderma yang diharapkan naik, benar-benar naik sehinggakan lebih 3/4 bekalan buah pinggang yang diterima datang daripada kelompok LNRD. Walaupun demikian manusia-manusia yang terlebih kreatif mula melihat kaedah licik bagaimana hendak memanipulasi sistem yang diperkenalkan.

Sukarelawan penderma mula berani menampal iklan sendiri di merata-rata tempat, menawarkan buah pinggang mereka di jalanan dengan harapan agar ada individu terdesak sanggup membayar kos 'pembelian tambahan' selain ganjaran yang sudah sedia ditawarkan kerajaan.

Ada juga individu bertindak lebih berani menunggu di pusat-pusat dialisis, untuk berunding ketika menawarkan buah pinggang mereka kepada pesakit yang hadir - agar proses perpindahan dapat disegerakan demi kesenangan pesakit.

Kaedah-kaedah sebegini walaupun diiktiraf adalah kesalahan dari segi undang-undang negara Iran tidak lagi diambil peduli, disebabkan oleh kewujudan undang-undang yang sudah membenarkan jualan organ secara sukarela diadakan diburukkan lagi ekoran kegagalan kerajaan Iran mengawal 'urusan jual beli' yang berlaku di luar bidang kuasa DTPA.

Hendak tak hendak penguatkuasa Iran memilih untuk menutup sebelah mata melihat perbincangan di antara pesakit dan penjual berlaku sehinggalah persetujuan berjaya dicapai.

Lagipun jika kita fikirkan isu ini dari aspek penderma, bukankah memang patut kita dapat pulangan yang terbaik untuk pengorbanan sekali seumur hidup yang bakal kita lakukan demi orang yang tidak kita kenali?

Mungkin itu agaknya yang bermain difikiran mereka yang berpegang dengan pemikiran sebegini.

Kebimbangan wujudnya masalah berleluasa akibat kebenaran jualan yang diberikan, mendorong kerajaan Iran memperketatkan undang-undang yang ada. Beberapa perubahan diperkenalkan bagi melindungi aktiviti jualan ini daripada terus tidak terkawal.

Orang luar tidak lagi dibenarkan membeli buah pinggang yang diperolehi dalam sistem penderma sukarelawan di Iran. Bagi kumpulan pelarian seperti warga Afghanistan yang menetap di sana, mereka dibenarkan untuk menderma dan menerima imbuhan - tetapi mereka hanya layak menderma penerima yang sama etnik dan keturunannya.

Setelah lebih 3 dekad sistem ini berlangsung, baik buruk dasar yang dijalankan kerajaan Iran ini masih menjadi topik perbincangan hangat, khususnya melibatkan pakar-pakar perubatan dunia dan isu bekalan buah pinggang yang meruncing di majoriti negara dunia.

Ramai melihat kelemahan sistem yang digunapakai Iran sehingga mudah dieksploitasi serta telah menjadi sesuatu yang komersial di kalangan warganegara mereka adalah sesuatu yang perlu diperbaiki.

Apatah lagi apabila ramai orang Iran sendiri sudah melihat menjual buah pinggang sebagai satu bentuk bantuan kewangan yang lumayan.

Bagaimanapun bagi mereka yang melihat aspek positifnya, mereka percaya walaupun tidak dinafikan sistem Iran ini ada kelemahannya, undang-undang ini berjaya mempercepatkan proses menunggu seperti yang sering berlaku di negara-negara lain.

Pada mereka apa yang dilakukan oleh penderma walaupun bermotifkan wang ringgit semata-mata sekalipun, tetap membawa kesan positif membantu menyelamatkan nyawa lain yang lama menderita.

Tindakan mendaftar sebagai penderma hanya untuk mendapatkan wang yang diidamkan juga dikatakan lebih baik, jika dibandingkan dengan mereka yang memilih untuk melakukan jenayah ketika benar-benar terdesak.

Sistem Iran membolehkan urusan pendermaan dan perpindahan berlaku secara sah dan berdaftar, menjamin hak penderma agar lebih terbela jika dibandingkan dengan sistem pasaran gelap jualan organ yang juga popular di banyak negara, seperti yang berlaku di banyak negara Asia.

Sekiranya kita di Malaysia ditawarkan tawaran serupa oleh kerajaan kita, yang akan membayar lebih RM20,000 untuk salah satu buah pinggang kita - adakah anda terbuka untuk menerima tawaran sebegitu rupa?

Atau adakah anda adalah mereka yang lebih berani, yang akan bertanya "takkan buah pinggang sebelah saja? Organ lain tak nak ke?"

Kidneys and Controversies in the Islamic Republic of Iran: The Case of Organ Sale


5 Kesilapan Terbesar Ibu Bapa Zaman Moden Membesarkan Anak

Hidup dalam zaman teknologi membuatkan kita banyak bergantung dengan peranti yang ada di sekeliling kita, sehinggakan ada elemen hubungan bersifat manusiawi pun diserahkan kepada 'mesin' pembantu manusia.

Generasi muda zaman sekarang mempunyai perspektif yang jauh berbeza dengan generasi ibu bapa mereka, khususnya dalam aspek keterbukaan dalam menggunakan teknologi.

Mereka hidup dalam situasi di mana teknologi sudah matang, sehinggakan teknologi moden mampu ada bersama kita 24 jam sehari memantau bermacam perkara. Perubahan ini walaupun banyak positifnya, turut membawa kepada aspek negatif yang mungkin kita tidak sedari kejadiannya.

Malangnya dalam kesedaran sekalipun, masih ramai yang memilih untuk membiarkan gejala buruk akibat teknologi terus berlangsung apabila melibatkan pembesaran anak-anak kita.

Berikut adalah lima kesilapan terbesar ibu bapa zaman moden dek mudahnya teknologi membantu menguruskan hidup kita.

Kami hanya mampu menggeleng-gelengkan kepala apabila tahu ada di kalangan ibu bapa kita, membekalkan peranti gajet seperti telefon pintar atau tablet untuk digunakan anak-anak mereka tanpa had dan tanpa mengira usia.

Sudahlah tidak diselia masa penggunaannya, semua peranti yang disediakan juga mempunyai sambungan ke internet. Mungkin bagi ibu bapa sebegini, mereka melihat ada keperluan untuk mendekatkan anak mereka dengan teknologi sedia ada.

Tidak salah. Namun kenapa ada yang merasakan kemudahan ini perlu diberikan secara bebas kepada anak-anak?

Mak ayah zaman dulu pasti tidak membenarkan anak mereka duduk menatap televisyen atau mendengar radio 24 jam sehari tanpa batasan, kerana tahu semua perkara perlu ada hadnya.

Tidak ada sebab langsung untuk mana-mana ibu bapa membiarkan anak-anak mereka yang masih berusia 18 tahun ke bawah mempunyai peranti peribadi sendiri, lengkap dengan sambungan internet 24 jam sehari.

Golongan sebegini masih belum punya kematangan menyelia diri sendiri dengan baik, jadi ibu bapa sepatutnya campur tangan dalam hal ini dengan mengehadkan tempoh akses diberikan.

Mereka juga perlu dikawal agar penggunaan peranti hanya boleh digunakan di lokasi terbuka, ketika dibenar menggunakannya.

Satu dugaan paling besar dalam mendidik anak-anak zaman sekarang selain daripada akses internet, adalah akses kepada rancangan-rancangan TV yang bersifat 'atas permintaan' atau 'on-demand'.

Kemudahan ini membolehkan mereka menonton apa saja rancangan kegemaran mereka ketika mereka suka.

Berbeza dengan zaman dahulu di mana rancangan kartun hanya ditayang sekitar jam 4.30 petang ke 5.30 petang hari bekerja dan 8 pagi sehingga 10 pagi hujung minggu, ketiadaan jadual sebegini sebenarnya mencipta kesukaran besar kepada ibu bapa dalam mendidik anak.

Dalam minda anak-anak, mereka sudah biasa tidak ada kekangan untuk menonton rancangan kegemaran mereka yang boleh 'dipanggil' bila-bila masa. Lebih memburukkan situasi, kebanyakan rancangan bersifat on-demand ini juga hadir tanpa had - di mana kandungannya tidak henti-henti disyorkan kepada anak-anak.

Penulis sendiri selepas berdepan kesukaran mengawal penggunaan langganan TV strim sehingga malam pun ada yang berebut nak tengok kartun, memilih untuk pun menamatkan semua langganan.

Kini kami telah beralih hanya kepada siaran TV MyFreeView yang lebih menenangkan jiwa, sebagai ibu bapa. Apa yang mereka tengok pun kami tak risau nak kena tapis dulu atau tidak.

Satu perubahan yang sangat ketara dan semakin popular di kalangan masyarakat kita adalah budaya memesan makanan dari luar.

Perkhidmatan penghantaran makanan sudah menjadi satu perkhidmatan wajib ada walaupun diceruk-ceruk kampun sekalipun.

Jujurlah - adakah anak-anak anda tampak lebih gembira makan makanan yang dipesan dari luar berbanding masakan yang dimasak oleh anda atau pasangan anda?

Tidakkah anda merasakan itu satu kerugian, membesarkan anak-anak anda dengan makanan kedai ketika kita masih lagi berkemampuan memasak untuk mereka apa yang sekadar mampu?

Mudah memang mudah memesan dari luar, namun kita tidak tahu kualiti bahan dan apa jenis rencah yang pekedai gunakan. Perbanyakkanlah hidangan masakan sendiri dan cuba minimakan pesanan dari luar.

Kami tahu anda sibuk tetapi anak yang sudah dibiasakan makan masakan kedai, sukar untuk menghargai kepayahan si ibu (atau bapa) yang bertungkus lumus menyiapkan makanan mereka.

Dari situ mereka juga akan terikut-ikut, melihat tiada keperluan untuk memasak sebaliknya memilih jalan senang ketika dewasa dan akhirnya akan kekal sama, ketika mereka sudah berumahtangga.

Jika anda biasa mendengar kisah guru di sekolah, anda pasti menyedari wujud perbezaan ketara di antara mentaliti pelajar baik yang datang dari keluarga berkemampuan dengan pelajar baik yang datang dari keluarga susah.

Pelajar dari keluarga susah mempunyai satu tahap kekuatan yang jarang ada dalam diri pelajar lebih mampu, khususnya dari segi kebolehan untuk berdikari. Mereka mungkin ketinggalan dari segi akademik kerana kurang dapat menumpukan diri kepada pelajaran, tetapi mereka mampu hidup dalam apa saja situasi.

Pelajar susah biasanya tidak peduli kelas mereka ada pendingin hawa atau tidak. Mereka juga tidak peduli kasut mereka koyak atau peralatan mereka tidak mencukupi. Mereka boleh bangun tidur, membantu ibu sejak awal pagi siap menghantar adik-adik ke sekolah dengan motorsikal walaupun tiada lesen.

Memang tidak salah memberikan anak hidup selesa, tetapi ada kalanya sedikit kepayahan perlu ada bagi mendewasakan anak-anak ini.

Apabila mereka sudah terbiasa hidup dalam air-cond setiap masa, hiburan senantiasa ada, makanan berlambak, orang gaji setia memenuhi keperluan mereka; sukar untuk mereka mampu mengorbankan apa yang telah mereka lalui dan rasa.

Bila dah melangkah dewasa, apa yang telah mereka nikmati perlu terus kekal ada mengakibatkan mereka perlu menanggung kos besar, hanya untuk memanjakan diri setiap masa.

Satu perkara yang paling membimbangkan tentang masyarakat kita dalam menuju masa hadapan - adalah bagaimana ramai di antara kita melihat duit sebagai penyelesai utama banyak perkara yang sepatutnya boleh kita buat sendiri.

Contohnya, perkhidmatan mengemas rumah semakin popular di kalangan masyarakat kita, di mana pekerja-pekerja pembersihan akan hadir pada hujung minggu membersihkan rumah.

Ada usahawan kecil-kecilan mengambil kesempatan menawarkan perkhidmatan melipat dan menggosok baju. Jangan pula terkejut, perkhidmatan menjahit tanda nama anak pada uniform mereka pun ada - setiap satu lencana dikenakan caj RM2 ke RM5.

Banyak lagi kan perkhidmatan sebegini ditawarkan dalam mengambil alih tugasa sebenar ibu bapa untuk keselesaan anak-anak mereka?

Apa yang menakutkan ramai melihat dengan mengambil perkhidmatan sebegini, kita akan ada family time yang lebih berkualiti dengan anak-anak.

Sedangkan family time sebenar adalah apabila kita seluruh ahli keluarga sama-sama bergotong royong menyelesaikan semua tugasan di seluruh pelusuk rumah. Setelah selesai, kita dapat duduk dengan anak-anak di meja makan berbual tentang apa saja yang boleh kita bualkan. Itu waktu keluarga.

Kita semua tahu, apa yang lebih baik sebenarnya adalah untuk kita sebagai ibu bapa sama-sama mengajar mereka melakukan semua tugasan rumah secara kendiri - walaupun wajah mereka masam mencuka dek malas nak mendengar arahan kita. Tetapi itu semua perlu kita hadapi ketika mereka muda.

Kesannya mungkin tak kita nampak awal, tapi seorang anak yang banyak kemahiran hidupnya, dia mampu berdikari dengan lebih baik serta tidak manja dalam berhadapan masalah, tidak mengharapkan orang membantu mereka dalam setiap perkara.

Menyampah tau kalau kita jumpa pekerja yang jenis manja ni. Kena buat itu, tak boleh. Kena buat ini tak nak. Lepas tu tarik muka minta simpati minta tolong. Rasa nak cubit je dia sebab mengada-ngada sangat.


10 Lagu Terbaik Ciptaan Allahyarham Bob Lokman

Allahyarham Bob Lokman bagi mereka yang mengikuti karier seni beliau, sudah mengetahui sentuhan tangan dan imaginasinya sebagai penulis lirik, telah menghantui industri muzik kita.

Cicit kepada ulama' ternama dari Kelantan iaitu Tok Kenali dan bekas pelajar sekolah agama, Mohd. Hakim bin Lokman memilih untuk menceburi bidang seni walaupun legasi keluarganya lebih dekat dengan gerakan agama dan dakwah.

Bangkit jatuh arwah Bob dalam dunia seni menyaksikan dia telah menyumbang kepada lebih 350 penciptaan karya muzik, banyak layak dikatakan klasik.

Berikut adalah 10 karya nukilan Allahyarham Bob Lokman yang paling menyengat, kekal menjadi legasi beliau yang akan terus dikenang dan dimainkan berdekad lamanya.

Lagu klasik dendangan vokali dari Singapura bernama Maman, lagu Teacher's Pet ini merupakan antara lagu kegemaran penulis sepanjang zaman.

Dengan melodi mudah hanya berfokuskan kepada suara nyaring vokalis Maman dan petikan gitar akustik, lagu ini menjadi antara trademark kepada kumpulan ini - memperkenalkan mereka kepada jutaan peminat muzik di Malaysia.

Tidak perlu lagi kami perkenalkan lagu ini kepada anda. 'Isabella' adalah sebuah fenomena muzik di Malaysia, Singapura, Indonesia dan Brunei yang jarang berlaku.

'Isabella' juga adalah karya anak tempatan yang mempunyai impak cukup besar dalam mempengaruhi perjalanan karyawan tempatan kita.

Lagu ini menginspirasikan filem kerjasama Indonesia-Malaysia, diterbitkan pada tahun 1990-an dengan judul sama - menampilkan vokalis kumpulan Search, Amy bergandingan dengan pelakon cantik Indonesia, Nia Zulkarnaen.

Selepas kejayaan album 'Fenomena' yang didokong lagu popular Isabella, kumpulan Search memilih haluan berbeza cuba meminimakan lagu balada dalam album seterusnya yang diberi judul 'Karisma.'

Hanya dua lagu balada dimuatkan dalam album itu, salah satunya adalah lagu hits 'Teguh', ditulis oleh Allahyarham Bob Lokman berdasarkan pengalamannya sendiri, menceritakan tentang kealpaan seorang lelaki terhadap cinta pasangannya.

Anda pernah cuba menyanyikan lagu ini? Bagi penulis, lagu ini merupakan antara lagu paling mencabar kemampuan vokal Amy Search.

Lagu ciptaan Ramli Sarip yang memaparkan nukilan lirik puitis Bob Lokman dan Hartinah Ahmad, merupakan antara lagu balada ratu rock negara Ella yang diingati.

Diterbitkan dalam album ketiga Ella 'Identiti', nyanyian serak-serak basah Ella membawakan tema persoalan tentang erti cinta yang dipaparkan dalam setiap bait lagu ini.

Ada dua buah lagu klasik dendangan vokalis Hattan yang ditulis Allahyarham Bob Lokman. Siapa yang tak tahu lagu 'Memburu Rindu' dan 'Rendang Tak Berbuah' mungkin tak pernah dengar radio.

Sukar untuk memilih manakah yang lebih baik antara keduanya. Penulis lebih gemar dengan 'Memburu Rindu' kerana lagu itu lebih dekat dengan hati penulis. Anda?

'Rendang Tak Berbuah' ditulis selepas Bob bercerai dan dalam keadaan lumpuh separuh badan akibat angin ahmar. Hattan menceritakan lagu itu selesai ditulis hanya dalam masa 45 minit. Power tak power bakat Allahyarham?

Kerjasama Allahyarham Bob Lokman bersama Dato' Ramli Sarip sering membawa kepada karya terbaik gabungan kedua-duanya.

Satu projek unik yang membawa Allahyarham keluar daripada genre slow rock adalah projek album 'Lagu Zaman' yang menjadi projek bersama Ramli Sarip dan Khadijah Ibrahim.

Bob Lokman menulis lirik bagi tiga buah lagu berentak tradisional, 'Zapin Berperi', 'Lagu Zaman' nyanyian bersama SM Salim dan 'Joget Manusia Moden', yang berjaya membawakan perspektif berbeza dalam karya popularnya.

Lagu klasik yang akan ada dalam koleksi semua peminat sejati muzik rock kapak Melayu, 'Dendam Cinta Seusia Dunia' merupakan sebuah lagu lentok yang membuatkan pendengarnya bukan saja tangkap syahdu, bahkan terasa bersemangat untuk meneruskan hidup.

Campuran muzik yang dicipta Bumiputra Rockers sendiri yang mempunyai tempo berubah-ubah disokong kuat lirik berunsurkan kecewa nukilan Bob memang gemersik diperkuatkan suara vokalis BPR iaitu Joey dalam lagu ini yang memang menangkap jiwa.

Dalam banyak lagu nukilan Bob Lokman yang menimbulkan misteri selain 'Isabella' dan 'Taman Rashidah Utama', lagu dendangan Ekamatra ini mampu membuatkan anda tercari-cari makna sebenar dalam setiap bait katanya.

Lagu trademark kumpulan Ekamatra ini cukup sesuai untuk anda dengar ketika anda sedang dalam perjalanan jauh, melalui laluan yang tenang dan santai - kerana tona bunyinya cukup mesra dengan aksi memandu damai.

Jika anda nampak ada pusara di tepi lebuhraya, janganlah pula berhenti. Nanti kena saman atau takut-takut ada pula 'penumpang tambahan' dalam kereta anda.

Di antara semua lirik nukilan Bob Lokman, lagu ini merupakan lagu yang paling kerap diceritakan latar belakangnya. Sejarahnya, Allahyarham Bob Lokman mendapat inspirasi mencoret lagu ini ketika meminati seorang gadis yang duduk di Taman Rashidah Utama, Seremban - namun hasrat hati beliau tidak bersambut.

Gadis yang dijadikan intipati karya klasik dendangan kumpulan Wings ini adalah pelakon jelita Aida Aris. Jika kami pun ada peluang berkenalan dengan Aida Aris ketika muda, mungkin kami pun akan menulis lagu untuk ditujukan kepada dia. Seandainya anda ada bakat menulis dan tahu di mana gadis yang diminati anda tinggal, apa lagi anda tunggu? Mana tahu, karya anda itu boleh jadi lagu klasik?

Seandainya anda tanya penulis mana satu karya Allahyarham Bob Lokman yang boleh dikatakan terbaik bagi penulis, lagu dendangan Nash vokalis kumpulan Lefthanded ketika bergerak solo adalah pilihan penulis.

Apatah lagi selepas penulis mendirikan rumah tangga dan merasai sendiri naik turun kehidupan bersama, cuba membesarkan anak dan mengharungi masam manis ada isteri.

Semua suami patut mendengar lagu ini tatkala ada timbul rasa kurang puas hati dengan isteri atau ada teringin nak pasang lain, dek kekurangan isteri pada mata kita.

Melodi cantik Fauzi Marzuki yang dilengkapkan dengan lirik berunsurkan dakwah secara tersirat ini cukup klasik dan kami yakin akan kekal relevan, selagi mana manusia masih menghargai idea seorang suami perlu berkorban untuk kebahagiaan rumahtangga.


6 Teknik Pemasaran Salah Tapi Kita Benarkan Tanpa Sedar

Zaman media sosial ni memboleh bermacam jenis teknik pemasaran bagi mempopularkan sesuatu produk atau servis, dilakukan dengan mudah.

Berbeza dengan kaedah pengiklanan tradisional di TV dan radio, peniaga dan usahawan tidak lagi melalui proses birokrasi panjang sebaliknya hanya memerlukan idea dan usaha, kadangkala tanpa perlu sebarang modal dikeluarkan untuk memasarkan produk mereka.

Kemudahan itu bagaimanapun jelas membawa kepada taktik pemasaran yang aneh dan menjengkelkan, sehinggakan kita pun rasa tertekan melihatnya. Berikut adalah lima taktik pemasaran yang sebenarnya kurang sesuai, tapi dah kita halalkan kerana bagi kita - ianya berjaya.

Kami tidak tahu apa faktor yang menyebabkan ramai di kalangan usahawan di negara kita khususnya, suka melakukan perbuatan bodoh untuk memasarkan produk. Adakah mereka tak peduli reputasi sendiri?

Ada usahawan sengaja mencipta dramarealiti dalam hidup, atas tujuan mencetuskan kontroversi. Bila dah jadi topik bualan hangat di dalam media sosial dan netizen, mulalah dia nak cucuk produk atau servis dia ketika nama dia disebut-sebut dalam nada negatif.

Yang berlakon bodoh pun ramai juga. Buat strim secara langsung jual produk, lepas tu pura-pura buat aksi bodoh bermacam cara, dengan harapan engagement buruk yang ada boleh ditukar kepada jualan sebenar.

Ada ramai juga pihak percaya 'bad publicity is still publicity.' Dalam bahasa kita, 'publisiti buruk, tetap adalah sejenis publisiti.'

Kami merasakan pendapat sebegini salah untuk kita anggap baik, kerana tak pernah sekalipun mana-mana ajaran agama mahu penganutnya bangga diberikan publisiti buruk. Tak ada!

Lagipun, apa yang boleh datang daripada publisiti negatif, biasanya adalah persepsi negatif yang berkekalan.

Jika anda percaya cercaan yang hadir akibat publisiti buruk benar-benar mampu memberikan impak positif kepada jualan anda, itu menunjukkan anda sebagai usahawan sebenarnya tidak ada produk atau servis yang benar-benar mantap.

Bagi sesetengah usahawan yang dah ada nama dan pengikut setia, mereka tidak lagi perlu melakukan stunt atau gimik bodoh untuk memasarkan produk.

Sebaliknya mereka akan menggunakan kuasa media sosial sepenuhnya dalam meramaikan pembenci atau haters, kerana kita semua tahu aura haters sebagai suara paling berkuasa, berpengaruh dan diyakini di kalangan netizen - tidak boleh disangkal lagi.

'Haters' dilihat sebagai satu currency pemasaran yang berkesan, sehinggakan ramai usahawan dengan sengaja melakukan apa saja perkara yang boleh hanya untuk melihat apa reaksi haters mereka.

Bila nama dah trending, usahawan itu akan mula menjadi buah mulut topik popular hari ini. Akhirnya, usahawan itu akan melakukan permohonan maaf kerana kurang sensitiviti, terkhilaf atau terlepas pandang untuk kali ke 1,647 kali.

Esoknya, disebabkan oleh lambakan haters yang hadir mengecam dia akan berkongsi produk atau servis yang dia tawarkan secara positif pula.

Dalam banyak taktik pemasaran yang penulis paling kurang gemari, video rakaman lawak prank atas tujuan pemasaran merupakan isi kandungan paling penulis menyampah.

Terlalu banyak usahawan kita menggunakan taktik sama, gemar bersandarkan kepada idea mencipta adegan gaduh atau marah-marah di kedai milik mereka, kerana mereka tahu adegan sebegitu mudah tular dan banyak dikongsikan.

Bila situasi dah panas, barulah didedahkan semuanya hanyalah prank dan diakhiri dengan foto premis atau alamat kedai di mana prank itu dilakukan.

Tidakkah mereka ini sedar pemasaran sebegini sebenarnya hanya membuatkan orang rasa lagi menyampah? Secara tidak rasmi, pengamal taktik sebegini yang biasanya bergantung kepada influencer-influencer juga membuktikan mereka sendiri kurang kreatif atau kekeringan idea pemasaran yang lebih elok.

Jika sesetengah usahawan melihat mengumpul haters banyak faedahnya, ada juga individu yang tidak segan untuk menempel populariti atau reputasi orang lain tanpa mengambil kira adab dan tatasusila.

Bagi yang mahu popular segera, satu cara paling mudah untuk menaikkan nama mereka di kalangan masyarakat adalah dengan mengkritik atau membawa pandangan yang berbeza dengan individu yang sudah ada nama dengan konsisten - sehinggalah nama besar itu memberikan reaksi kepada mereka.

Ada juga usahawan yang ketiadaan idea atau pengaruh kuat, gemar menggunakan taktik menempel sesuatu isu yang tengah hangat sebagai pemasaran. Dia akan mengulas tentang isu itu dan akan diselitkan juga produk atau servis yang dia ada, sama ada secara tersurat atau tersirat.

Yang penting, semuanya bukanlah atas tujuan mahu menyebarkan pengetahuan atau menyampaikan mesej kepada masyarakat, sebaliknya jelas hanya atas mencari pengaruh, untuk menjaja produk atau servis yang dilakukan mereka.

Di kalangan ahli masyarakat kita, kita tahu ramai di antara kita mencari pendapatan dengan menjual produk-produk kosmetik.

Bila dah menjual produk kecantikan ni, yang menjualnya pun perlulah menepati tahap penampilan yang diharapkan. Kita nak jual, mestilah mampu meyakinkan orang produk tu berkesan.

Yang jadi masalahnya, ramai penjual ni kurang yakin dengan penampilan sendiri.

Solusi utama mereka adalah dengan memakai 'penapis wajah' dalam video yang akan mengubah penampilan mereka secara digital ketika sedang melakukan strim langsung promosi produk. Kita yang tak tahu, mulalah rasa 'wow' mulusnya kulit mereka ini - walhal semua yang kita nampak hanyalah ilusi digital semata-mata.

Penapis wajah ni sudah jadi satu gejala kurang sihat yang melanda di mana-mana saja. Selain daripada menipu bakal pelanggan, penampilan palsu sebegitu juga mengakibatkan kita mempunyai standard paras rupa yang tidak realistik.

Jika anak patung 'Barbie' dikecam kerana mendidik anak kecil tentang figur wanita yang tidak berpaksikan realiti, kenapa kita hari ini tidak menyuarakan pendapat sama apabila bercakap tentang penapis wajah bersifat digital dalam video?


Fahami Status Bankrap : Risiko, Kesan Dan Salah Faham

Bankrap. Satu istilah yang cukup ditakuti oleh masyarakat kita namun malangnya, tetap menghantui sebahagian kecil dari kita yang berdepan masalah kewangan.

Walaupun ditakuti ramai, malangnya masih ramai menyimpan salah faham tentang status kebankrapan sehingga wujud stigma-stigma tidak masuk akal yang sering dikongsi tanpa usul periksa.

Fahamkah anda tentang bankrap yang sebenar dan apakah yang boleh berlaku kepada anda, sekiranya anda terjerumus ke dalam status ini?

Ramai menyimpan tanggapan, sesiapa saja yang gagal melunaskan pinjaman boleh diisytiharkan bankrap. Pendapat itu tidak benar.

Seseorang itu hanya layak diisytiharkan bankrap, seandainya dia mempunyai jumlah hutang minima RM100,000 yang gagal dibayar selepas proses tuntutan cuba dijalankan. Nak bankrap pun bukan senang ya.

Seseorang itu hanya boleh diklasifikasikan sebagai seorang yang bankrap atas perintah mahkamah hasil daripada petisyen pihak penuntut hutang ataupun dia sendiri melakukan petisyen mahkamah, untuk mengisytiharkan dirinya bankrap.

Kenapa tindakan ini boleh dilakukan seseorang? Individu yang sengaja memfailkan petisyen bankrap ke atas dirinya, biasanya melakukannya bagi membolehkan dia dilindungi daripada tuntutan yang boleh dilakukan ke atas dirinya daripada pihak pemiutang.

Seseorang itu akan mengisytiharkan dirinya bankrap melalui petisyen dalam situasi di mana dia tahu buatlah macam mana pun, dia tetap tiada kemampuan membayar hutang yang ada. Situasi sebegini tidak mengambil kira jumlah hutang minima yang kami sebutkan di atas.

Walaupun nampak selamat mengisytiharkan diri sendiri bankrap untuk mengelak tuntutan hutang, realitinya status ini banyak kekangannya ke atas kita.

Seorang yang bankrap tidak lagi layak berkhidmat sebagai penjawat awam dan memegang jawatan dalam mana-mana badan berkanun, koperasi atau organisasi.

Dia juga tidak lagi dibenarkan menjalankan perniagaan sama ada secara persendirian atau sebagai rakan kongsi. Individu bankrap juga tidak dibenarkan memulakan sebuah syarikat.

Jika seorang bankrap ingin mendapatkan peluang pekerjaan, dia haruslah berkhidmat dalam syarikat yang tidak dikendalikan mana-mana individu yang ada pertalian darah dengannya. Mereka juga tidak dibenarkan keluar dari negara.

Nak kerja pula, individu bankrap tidak dibenarkan menyertai profesion yang dianggap profesional atau memerlukan lesen, seperti peguam, akauntan, juru ukur kuaniti atau pegawai likuidasi.

Paling teruk, semua pendapatan yang diterima individu bankrap tertakluk kepada kuasa Ketua Pengarah Insolvensi atau KPI, yang bertanggungjawab untuk membahagikan dana yang ada kepada pihak penuntut..

Oh ya. Individu bankrap juga tidak boleh memegang jawatan sebagai Ahli Parlimen atau Ahli Dewan Undangan Negeri. Jika anda ada cita-cita besar, pastikan bayar hutang anda.

Bercakap tentang pendapatan yang diterima akan disekat, bukanlah bermaksud si bankrap akan hilang 100% pendapatan beliau.

Ada banyak faktor akan diambil kira dalam menentukan jumlah yang akan dipulangkan kepada penghutang dan jumlah yang akan diambil bagi menyelesaikan hutang. Angka akhir akan ditentukan berdasarkan kepada jumlah pendapatan yang diterima, selain jumlah yang dirasakan munasabah untuk si penghutang menyara keluarganya.

Tahap pendidikan, usia dan juga pengalaman kerja akan menjadi penentu berapakah amaun yang dirasakan sesuai dalam membayar semula tunggakan.

Kaedah paling mudah untuk seseorang dikeluarkan daripada status bankrap, adalah dengan berjaya membayar semula semua tuntutan yang dikenakan ke atas beliau atau telah memenuhi syarat yang telah ditetapkan oleh KPI, semasa proses deklarasi bankrap dijalankan.

Selain itu, ada 3 status seseorang individu bankrap yang akan membolehkan dia dikeluarkan daripada status itu secara automatik.

Yang pertama, individu bankrap yang telah meninggal dunia semasa dia masih diisytiharkan bankrap. Kedua adalah individu bankrap yang telah didaftarkan sebagai Orang Kurang Upaya di bawah Akta Orang Upaya 2008.

Yang terakhir pula adalah individu bankrap yang telah disahkan menghidap penyakit serius atau kritikal, berdasarkan kepada laporan dan pengesahan yang dikeluarkan oleh Pegawai Perubatan Kerajaan.

Satu tanggapan yang perlu diperbetulkan atau dikemaskini oleh masyarakat kita adalah berkenaan ketakutan orang ramai yang bertindak sebagai penjamin pinjaman kenalan, sehingga jatuh bankrap.

Akta 360 atau Akta Insolvensi 1967 telahpun dikemaskini untuk tidak lagi membolehkan mana-mana individu penjamin, diistilahkan sebagai penjamin sosial yang menjadi wakil atau guarantor kepada pinjaman pelajar, kenderaan atau kediaman pihak lain - adalah tidak lagi boleh diisytiharkan muflis atau bankrap.

Semua individu penjamin yang sebelum itu pernah diwartakan bankrap, boleh melakukan permohonan kepada KPI agar status itu ditarik balik - kerana jelas masalah ini tidak adil bagi pihak yang terjejas.

Bagaimanapun pihak pemiutang atau pemberi pinjaman masih boleh melakukan tuntutan ke atas tunggakan yang belum dijelaskan peminjam kepada penjamin. Ini bermakna pihak bank masih boleh menelefon penjamin, bertanya kenapa kawan kita tak bayar lagi hutang dan minta kita ingatkan dia untuk bayar.

Salah satu nasihat yang penulis terima dan penulis pegang sampai sekarang, adalah jangan jadi penjamin pinjaman orang lain. Hanya mereka yang dah terkena, rasa padahnya terpaksa membayar pinjaman orang lain menggunakan pendapatan yang kita cari susah payah.

Jadi seandainya ada pihak mahu melantik anda sebagai penjamin, tolaklah dengan sopan. Jika dia memaksa, tolaklah secara tegas.Rujukan


5 Selebriti Yang Memiliki Kelab Bola Sepak Sendiri

Jika beberapa tahun dahulu, usahawan dari Asia berebut-rebut hendak meletakkan diri menjadi pemilik kelab bola sepak di Eropah, kini dah tiba giliran selebriti-selebriti terkenal melakukannya.

Banyak pihak melihat pelaburan dalam kelab bola sepak, sama ada sebagai pemilik atau sebagai seorang pemegang saham mampu memberikan pulangan yang lumayan kepada mereka yang berani mengambil risiko.

Mungkin itulah sebabnya kerajaan Qatar dan Arab Saudi turut mengikut langkah sama. Berikut adalah lima selebriti yang telah melabur wang dalam kelab bola sepak, bergelar tuan punya sebuah pasukan profesional serta semua fasiliti yang ada.

Nama Ryan Reynolds tidak perlu diperkenalkan lagi, kerana beliau sedang berada di puncak karier.

Terkenal sebagai pelakon utama siri filem Deadpool, Reynolds memanfaatkan pendapatannya dengan menceburi bidang perniagaan sebagai pelabur dalam syarikat minuman keras Aviation American Gun, syarikat telekomunikasi Mint Mobile dan terbaru adalah menjadi pemilik bersama kelab bola sepak profesional Wrexham AFC dari Wales.

Bersama rakan kongsi dan juga pelakon Rob McElhenney, permohonan Reynolds dan McElhenney untuk menjadi pemegang saham utama kelab itu diluluskan pada bulan Februari tahun 2021, dengan nilai pembelian sebanyak £2 juta atau sekitar RM10.39 juta.

Ketika ini Wrexham AFC sedang bersaing dalam divisyen ke-5 liga di England.

Ditubuhkan sejak tahun 1864, Wrexham AFC mempunyai stadium dengan kapasiti penonton 10,770 orang, adalah kelab bola sepak tertua di Wales serta merupakan kelab ke-3 paling awal ditubuhkan dalam sejarah sukan bola sepak dunia.

Penglibatan vokalis legenda Elton John dengan bola sepak, mempunyai sejarah yang sangat panjang khususnya sebagai peminat kelab Watford FC. Beliau sudah dibawa ke stadium milik Watford, dinamakan Vicarage Road sejak kecil oleh ayahnya ketika baru berusia 5 tahun.

Kejayaan dalam industri hiburan membawa kepada undangan untuk John menyertai pentadbiran kelab itu dalam dekad 1970-an sebagai timbalan presiden, sebelum dia naik menjadi pemilik Watford FC pada tahun 1976, turut bertindak sebagai presiden.

Semasa baru dilantik, Watford duduk ditangga terbawah divisyen jadi John melantik pengurus legenda England, Graham Taylor untuk mengemudi pasukan tersebut sehingga kelab itu berjaya ke liga Perdana Inggeris, selain layak menyertai Piala UEFA.

John menjual hak milik kelab itu pada tahun 1990, membelinya semula pada tahun 1997 dan akhirnya mengumumkan mahu bersara daripada kelab itu sepenuhnya pada tahun 2002.

Dia kekal aktif menjayakan konsert bagi mengumpul dana kelab, sering mengatur konsert-konsert di Vicarage Road sehingga ke hari ini. Watforfd ketika ini sedang bersaing dalam divisyen kedua England, selepas disingkirkan daripada liga perdana dalam musim 2021-2022.

Berikutan prestasi turun naik Watford, Elton John sudah menyatakan minat untuk kembali membantu kelab itu dalam apa saja kapasiti yang boleh.

Sukar kan untuk mempercayai pelawak Will Ferrell telah dilantik sebagai pemilik kelab bola sepak Los Angeles FC, sehinggakan ketika pengumuman itu dibuat pada 8 Januari 2016 - banyak pihak menganggap kenyataan itu adalah satu jenaka.

Los Angeles FC atau LAFC adalah sebuah kelab yang baru ditubuhkan pada tahun 2014, beroperasi di Los Angeles, California dengan stadium berkapasiti 22,000 orang penonton.

Berbeza dengan kebanyakan kelab bola sepak lain, LAFC membuka pelaburan kepada umum membolehkan sesiapa saja yang mereka rasakan layak untuk melabur, sebagai pemilik bersama LAFC. Tiga orang dilantik sebagai pentadbir, bertanggungjawab mengurus perjalanan kelab atas persetujuan bersama.

Tahukah anda apakah hubungan LAFC dengan Malaysia? Vincent Tan, pemilik kumpulan Berjaya merupakan antara bekas pemilik terbesar LAFC namun pegangan sahamnya telah selamat dijual sekitar tahun 2020.

Ruben Gnanalingam, anak kepada Pengerusi Westports Malaysia Sdn. Bhd, G. Gananalingam juga merupakan antara pemilik bersama kelab ini.

Jika anda rasa Will Ferrell dilantik sebagai pemilik bersama kelab bola sepak, anda pasti rasa lebih aneh mengetahui pelakon cantik Natalie Portman bukan saja pemilik tetapi juga pengasas sebuah kelab bola sepak Amerika Syarikat bernama Angel City FC.

Angel City FC ditubuhkan untuk bersaing dalam Liga Bola Sepak Kebangsaan Wanita Amerika Syarikat, selepas Portman melihat wujud jurang yang besar di antara ketidaksamaan dalam isu pendapatan dan hak atlet bola sepak lelaki berbanding wanita.

Idea Portman untuk menyediakan platform lebih baik kepada pemain wanita dalam sebuah kelab, diajukan kepada beberapa orang wanita usahawan berpengaruh di Los Angeles.

Mendapat maklum balas positif atas idea itu, usaha untuk mewujudkan kelab itu mendapat sokongan kerajaan tempatan Los Angeles sendiri kerana belum ada kelab wanita khusus dari sana bertanding dalam liga kebangsaan.

Kelab itu mendapat suntikan dana daripada selebriti lain seperti pemain tenis Serena Williams, pelakon Eva Longoria, dan juga bintang bola sepak Amerika Syarikat, Mia Hamm dalam usaha memulakan penubuhan kelab tersebut.

Kini Portman bersama dua lagi rakannya (kesemuanya wanita) sibuk menguruskan pergerakan kelab bola sepak tersebut. Mereka selamat menyertai liga kali pertama dalam musim 2022, berkongsi stadium dengan LAFC sebagai rumah mereka.

Austin FC merupakan sebuah kelab bola sepak yang baru bermula pada tahun 2018, bertapak di bandar Austin, Texas.

Tertubuhnya kelab ini adalah sinambungan kepada perubahan yang dilakukan sebuah konglomerat sukan bernama Precourt Sports Venture, mahu memperkembangkan pembangunan jenama sukan mereka ke Austin, selepas membangunkan kelab Colombus City SC di Ohio.

Bagi membantu perkembangan kelab di Austin, suntikan dana yang besar diperlukan. Jadi Matthew McConaughey, seorang warga tempatan berasal dari Texas yang mempunyai pengaruh besar serta poket besar - ditawarkan peluang untuk menjadi salah seorang pemilik bersama kelab yang bakal ditubuhkan itu.

Dia menerima tawaran tersebut, dengan harapan usaha membangunkan kelab bola sepak profesional di sana dapat membantu perkembangan bandar tersebut dengan lebih baik. Persetujuan kerjasama itu diumumkan pada bulan Ogos tahun 2019.

Sebagai pemilik bersama, McConaughey dikatakan tidak banyak terlibat dalam urusan pentadbiran kelab.

Sebaliknya dia lebih gemar menggunakan pengaruh dan kredibiliti beliau, untuk mencorak budaya kelab itu seiring dengan kehendak penduduk tempatan serta menjadi maskot tidak rasmi kelab itu ketika perlu di stadium.


5 Perkara Aneh Tentang Amerika Syarikat Tak Ada di Negara Lain

Mungkin kerana lahir daripada perang saudara di kalangan penjajah berlainan ideologi, Amerika Syarikat bangkit sebagai sebuah negara yang benar-benar mahu mempunyai identiti sendiri.

Usaha itu berjaya kerana masyarakat Amerika Syarikat bukan saja menguasai ekonomi dan pembangunan teknologi, bahkan duduk menguasai pembudayaan pop culture dunia; memikat halwa telinga dan minda masyarakat antarabangsa melalui filem Hollywood dan industri muzik mereka.

Walaupun mendapat kemerdekaan daripada Britain, Amerika Syarikat mempunyai budaya sendiri yang unik dan kadangkala agak aneh juga, jika dibandingkan dengan bekas koloni Britain yang lain.

Berikut adalah lima perkara tentang Amerika Syarikat yang pelik dan ganjil jika dibandingkan dengan negara lain di dunia.

Seluruh dunia panggil sukan sukan nombor 1 dunia sebagai 'football' dalam bahasa Inggeris.

Alih-alih Amerika Syarikat panggil 'soccer.' Yang buat lagi keliru, dia panggil ragbi versi mereka sebagai 'football' pulak dah.

Walaupun Amerika Syarikat terkenal di seluruh dunia sebagai negara yang mengamalkan label sukan bola sepak sebagai 'soccer', bukan hanya mereka saja tau yang menggunakan istilah tersebut.

Australia, New Zealand, Kanada dan Afrika Selatan juga secara amnya mempopularkan istilah 'soccer' mewakili istilah rasmi sukan bola sepak.

Walaupun bola sepak atau 'soccer' sudah mendapat tempat di hati peminat sukan warga Amerika Syarikat, membolehkan sukan itu dijadikan antara sukan rasmi di sekolah-sekolah mereka, populariti 3 sukan utama mereka yang lain sukar dicabar.

Hanya di Amerika Syarikat saja sukan bola keranjang, ragbi Amerika dan besbol mendapat liputan dalam skala yang sangat besar, dimainkan daripada peringkat amatur sehinggalah profesional.

Walaupun bola keranjang juga popular di Eropah, Russia dan Itali atau besbol di Jepun, tetapi tak boleh kita nafikan populariti ketiga-tiga sukan di atas ke atas pasaran tempatan dan dunia agak luar biasa.

Lebih memburukkan keadaan, pertandingan yang dianjurkan di Amerika Syarikat biasanya dilabelkan sebagai 'World Series'. Bagaimanalah sebuah pertandingan tahap tempatan boleh pula dinamakan sempena seluruh dunia?

Sistem ukuran imperial merupakan standard ukuran yang digunakan sebelum kiraan berdasarkan sistem metriks, diperkenalkan pada tahun 1790 di Perancis.

Usaha untuk memperkenalkan standard metriks ke dalam industri Amerika Syarikat sudah cuba dijalankan, namun gagak berlaku ketika zaman Thomas Jefferson - salah seorang pengasas Amerika Syarikat yang ketika itu bertindak sebagai setiausaha kerajaan.

Ini disebabkan oleh keengganan pengusaha dan pengeluar di sana bertukar standard ukuran, ketika itu mereka sudah rancak dalam era Revolusi Industri, jadi mengubah sistem yang telah mereka sedia guna pakai memerlukan bajet besar dan memakan masa.

Sebarang pertukaran memerlukan semua kapasiti dan mesin yang diguna disana diubahsuai atau dirombak balik. Jadi usahawan yang berpengaruh melobi agar sistem imperial dikekalkan kerajaan Amerika Syarikat. Kesannya?

Mereka kekal dengan sistem lama dan kini menjadi antara negara yang perlu mengajar sistem imperial dan sistem metriks dalam sukatan pendidikan mereka, bagi membolehkan pelajar faham kedua-dua sistem.

Selain Amerika Syarikat - Myanmar dan Liberia adalah dua lagi negara yang kekal sebagai pengguna rasmi sistem imperial.

Satu perkara mengelirukan untuk kita orang Malaysia fahami bila membaca artikel tulisan pengarang dari Amerika Syarikat, adalah memahami bila artikel itu ditulis atau tarikh sesuatu kejadian berlaku.

Sehingga ke hari ini Amerika Syarikat adalah satu-satunya negara dalam dunia yang menulis bulan terlebih dahulu dalam tarikh, baru hari dan kemudiannya tahun. Sedangkan logik akal kita sendiri dah tahu secara mudah; unit yang paling kecil iaitu hari seharusnya diletakkan di bahagian kiri sekali, barulah bulan dan tahun.

Kenapa situasi ini berlaku? Tidak ada sesiapa yang tahu secara fakta puncanya.

Banyak pendapat popular menyebut susunan tarikh itu diamalkan Amerika Syarikat berdasarkan kepada cara tulisan tarikh dalam bentuk ayat yang diamalkan. Sebagai contoh 4 Julai 2022 akan ditulis sebagai 'July 4th 2022.'

Lihat susunannya di mana kedudukan bulan berubah kan? Format ini dikenali sebagai format tulisan 'middle-endian'. Kita menggunakan format 'little-endian' yang dimulakan oleh angka hari.

Duit syiling dan wang kertas akan dibahagikan mengikut saiz dan warna bagi memudahkan semua orang termasuklah mereka yang kurang upaya, faham nilainya. Berbeza pula dengan Amerika Syarikat!

Kesemua wang kertas mereka baik yang membawa nilai $1, $2, $5, $10, $20, $50 dan $100 kesemuanya mempunyai dimensi yang sama iaitu 2.61 inci lebar dan 6.14 inci panjangnya.

Rekaannya juga mirip antara satu sama lain dengan menggunakan warna, simbol dan rekabentuk yang hampir serupa.

Kerajaan Amerika Syarikat menggariskan 3 sebab utama kenapa keputusan itu dibuat; wang kertas sama saiz lebih mudah dicetak dan lebih mudah dibawa. Mereka juga tidak nampak ada keperluan untuk mengubahnya. Wang syiling mereka turut mempunyai keanehan tersendiri.

Setiap satu kepingan syiling yang dibentuk langsung tidak memaparkan angka yang mewakili nilainya. Apa yang dipaparkan hanyalah perkataannya. Jika syiling 1¢, akan tertera 'ONE CENTS.' Jika syiling 25¢ akan dicetakkan 'Quarter Dollar'. 50¢? 'HALF DOLLAR.'

Saiz yang dipilih juga aneh. Syiling 1¢ dan 5¢ adalah lebih besar daripada syiling 10¢. Ini berlawanan dengan standard negara lain, yang pada penulis dirangka lebih baik serta kurang mengelirukan untuk semua pihak.

Kalau kita tak pandai baca, sekurang-kurangnya kita kenal simbol nombor. Jika tak boleh membaca langsung, kita boleh membezakan wang mengikut saiznya. Di sana? Semuanya sama.


6 Perubahan Sikap Manusia Akibat Media Sosial Yang Kita Terpaksa Terima

Hendak tak hendak, kita terpaksa mengakui media sosial sudah menjadi satu elemen penting dalam fabrik masyarakat dunia.

Mempunyai lebih 4.5 billion pengguna secara keseluruhannya, media sosial yang hadir dalam pelbagai jenis bentuk dan platform kini bukan saja layak digelar sebagai medan komunikasi utama dunia bahkan turut sama telah mengambil alih bidang penyiaran biasa.

Kehadiran media sosial membiasakan kita dengan kewujudan identiti kita di internet, mengubah banyak elemen secara kekal dalam kehidupan kita.

Selain keterbukaan dalam identiti, berikut adalah lima perubahan yang telah berlaku akibat media sosial yang tak mungkin boleh dipatah balik, bakal diteruskan generasi-generasi kita seterusnya.

Zaman sekarang ramai individu selesa untuk beraksi depan kamera; baik melalui rakaman secara sendiri ataupun dibantu rakan atau kenalan yang menghalakan lensa.

Keselesaan ini juga mendorong kepada terciptanya 'karier-karier' baru melalui media sosial seperti pempengaruh atau influencer yang menjana pendapatan hanya dengan memiliki pengaruh luas.

Tidak ada lagi kekangan seperti dulu di mana hanya orang tertentu saja boleh disiarkan dalam kaca televisyen.

Sekarang ini asalkan anda berani serta tidak kekok; bermacam jenis kandungan dapat anda hasilkan sama ada secara sendiri ataupun dengan pertolongan seorang dua kenalan yang mempunyai minat sama untuk disiarkan tanpa sekatan dalam platform pilihan anda.

Walaupun semakin ramai individu bebas mencipta dan mengeluarkan karya, dalam masa yang sama dapat kita lihat penanda aras yang diperlukan untuk seseorang dikira berjaya juga menjadi semakin rendah.

Ada orang popular hanya kerana dia pandai buat mimik muka depan kamera. Ada orang digilai kerana mampu buat miming lagu dengan bergaya. Yang tak ada talent langsung pun boleh ada peluang untuk berjaya.

Semakin kuat pengaruh media sosial, kadar keperluan untuk seseorang dinilai sebagai 'berbakat' semakin rendah sehingga mengakibatkan tidak ada lagi keperluan untuk kita mencuba sesuatu yang mencabar dalam hidup dalam mengejar populariti.

Banyak pempengaruh media sosial yang mencipta kandungan berkualiti tinggi sukar mendapat reaksi atau sokongan, jika dibandingkan dengan pempengaruh yang mencipta kualiti sampah. Maaflah.

Situasi ini jika kekal (dan kami yakin akan kekal) hanya akan mengakibatkan kejatuhan nilai dan kualiti kandungan yang layak kita kategorikan sebagai karya asli.

Karya yang terhasil dan diterima baik akan jadi semakin pendek, ringkas serta 'straight to the point' sehingga meninggalkan nilai-nilai budaya masyarakat kita, yang sangat berlapik dan berbahasa dalam berkarya dan bercerita.

Satu perubahan ketara yang jelas terpapar dalam masyarakat kita adalah nilai sesuatu berita.

Jika satu masa dahulu wartawan perlu melakukan siasatan secara terperinci bagi membolehkan laporan yang sahih, tepat dan sensasi dilakukan, kini 'wartawan-wartawan' yang ada tak kiralah sama ada berstatus jurnalis atau penulis portal macam kami ni, ramai memilih kerja senang.

Buka laman sosial dan cari topik tengah trending atau tular....kemudian ulas.

Oleh kerana itulah perbincangan di kalangan ahli masyarakat juga jadi semakin kurang nilai inteleknya. Disebabkan itulah tahap topik arus perdana kita. Artis mana tak selera makan. Influencer mana songlap duit orang. Siapa gaduh dengan siapa dalam media sosial.

Nak menulis topik sebegitu mudah saja. Pilih isu hangat dan ulas. Pejam mata pun boleh.

Tetapi sebagai penulis atau jurnalis, tidakkah kita perlu ada rasa tanggungjawab untuk melaporkan atau menceritakan sesuatu yang mampu memberi impak baik kepada masyarakat?

Bagi orang berhati tisu sikit seperti penulis, menerima kecaman orang lain atas hasil penulisan kami di sini adalah sesuatu yang menakutkan.

Kecaman ya, menakutkan. Kalau pendapat berbeza, kami suka dan kami alu-alukan.

Ada orang yang mungkin kurang bersetuju dengan penulisan kami, dia merasakan satu-satunya cara untuk menyuarakan ketidaksetujuan dia adalah dengan mengecam kami sebagai anggota freemason misalnya. Itu kecaman.

Media sosial membuatkan sesiapa saja yang ada simpan rasa tak puas hati, jadi berani meluahkan perasaan itu secara terbuka. (Kalau yang penakut sikit - dia akan guna akaun palsu.)

Situasi sama juga dapat kita nampak bila ada orang yang tak sependapat dengan kita. Waktu tu akan membuaklah rasa dalam diri kita ni berusaha membetulkan pandangan dia, agar selari dengan kita.

Hinggakan ada orang tak dapat buat kerja, seharian membalas komen berdebat dalam media sosial selagi rasa menyirap dalam diri tak hilang.

Anda pernah tak kira berapa minit dalam hidup anda sehari anda gunakan untuk cuba menyelesaikan masalah orang lain? Ramai yang buat perkara sebegini kan?

Setiap kali tular sesuatu isu, berduyun-duyun kita cuba memberikan pandangan walaupun perkara yang dibincangkan itu di luar kemampuan dan kemahiran kita. Kita cuba menasihati, menenangkan serta memberikan petunjuk apa yang perlu dilakukan pihak-pihak terlibat agar keadaan jadi lebih jernih.

Ada orang cerai? Kita ada pandangan kita. Ada orang bergaduh? Kita nak jadi ejen pendamai walaupun yang bergaduh tu tak kenal pun kita dalam dunia nyata.

Ada orang kena scam? Habis semua tips elak scam kita, kita kongsikan walaupun semalam baru kita kena scam dengan karipap inti oksigen. Kadangkala apabila difikirkan, tak perlu pun kita masuk campur masalah-masalah orang lain ini tetapi tarikannya cukup kuat kan?

Adakah ini sudah jadi satu kebiasaan pada anda, suka enter frame masalah orang lain tanpa semena-mena?

Mungkin anda tidak menyedari situasi ini, kerana ianya sudah biasa berlaku kepada anda.

Adakah anda salah seorang daripada individu pengguna media sosial, yang sentiasa memikirkan tentang apa yang boleh anda muat naik sebagai kandungan? Contohnya - anda nampak ada sesuatu yang menarik berlaku, adakah anda ada terasa nak kongsikannya kepada semua pengikut anda?

Atau mungkin juga melibatkan benda-benda kecil dalam hidup anda seperti apa yang anda lakukan hari ini, ketawa anak-anak anda, apa yang anda makan atau minum atau gambar pemandangan yang anda rasa cantik?

Adakah setiap kali anda melalui sesuatu yang lucu, aneh, menarik, indah, menakutkan dan sebagainya...fikiran pertama yang bermain di kepala anda adalah 'oh, ni kalau kongsi kat media sosial, best ni! Bagus ni!'

Susah kan menjadi sebahagian daripada mereka yang setiap hari dalam kepala 'sibuk' memikirkan apa topik yang boleh dimuat naik, untuk dijadikan topik?

Media sosial telah mengubah kita semua untuk menjadi 'pencipta kandungan bebas' tanpa sebarang bayaran atau imbuhan untuk kita terima.

Kita secara sukarela menawarkan tenaga dan masa kita, untuk menyiapkan sesuatu yang tak memberi sebarang pulangan kepada kita melainkan rasa puas sahaja.

Berapa lama tamadun manusia boleh bertahan dalam situasi sebegini, sebelum ramai di antara kita menyerah kalah dan mengangkat tangan, mengakui 'budaya pencipta kandungan' ini bukanlah sesuatu yang patut kita jadikan biasa?


Guna Semula Botol Minuman Plastik - Adakah ia Membahayakan?

Hampir setiap hari kita menggunakan pelbagai jenis botol dalam kehidupan seharian seperti botol air, botol kicap, botol minyak dan sebagainya. Botol-botol ini pula diperbuat daripada pelbagai jenis bahan seperti plastik, kaca, aluminium atau keluli tahan karat.

Lazimnya, di kedai dan pasar raya, terdapat dua pilihan bagi mereka yang gemar membeli air minuman sama ada dalam bentuk tin aluminium atau botol plastik. Bagi yang memilih tin aluminium, ia tidak menjadi masalah besar kerana sudah tentu pengguna akan terus membuang atau mengitar semula tin sesudah habis diminum.

Namun, tahukah anda, kira-kira 1 juta botol minuman plastik dibeli di seluruh dunia dalam setiap minit? Situasi ini menyebabkan berlakunya lambakan sisa buangan yang selalunya berakhir di tapak pelupusan sampah. Oleh hal yang demikian, ramai pengguna memilih untuk membeli air di dalam botol plastik dan menganggap ia menjimatkan kerana boleh digunakan semula sekali gus 'membantu' menyelamatkan alam sekitar.

Walau bagaimanapun, botol-botol minuman ini sebenarnya direka untuk sekali kegunaan sahaja. Persoalannya, adakah ini bermakna botol minuman plastik ini tidak selamat untuk diguna semula?

Sesebuah botol plastik diperbuat daripada bahan-bahan yang berbeza tetapi kebanyakan botol minuman 'sekali guna' ini diperbuat daripada polietilena tereftalat (PET). PET merupakan sejenis plastik yang jernih, ringan dan biasa digunakan dalam industri pembungkusan makanan dan minuman.

Bahan ini telah diluluskan di Amerika, Kesatuan Eropah dan majoriti negara di dunia sebagai selamat untuk kegunaan penyimpanan makanan.

Banyak berita dalam talian dan media sosial yang mendakwa penggunaan semula botol plastik boleh mengakibatkan kanser yang berpunca daripada kebocoran bahan kimia yang dirembeskan apabila botol terdedah kepada panas atau setelah botol digunakan berulang kali.

Salah satu bahan kimia yang dibimbangi orang ramai adalah BPA atau bisfenol A. BPA boleh mengganggu sistem endokrin yang berpotensi menyebabkan masalah sistem pembiakan dan metabolisme. Walau bagaimanapun, BPA tidak digunakan dalam pembuatan botol PET tetapi boleh dijumpai dalam plastik jenis lain yang lebih tegar seperti polikarbonat.

Walaupun begitu, terdapat satu kajian yang mendapati nilai kepekatan BPA dalam botol minuman PET sebenarnya adalah sangat rendah iaitu 5 ng/L manakala dua lagi kajian pula tidak menemui bahan ini, maka penemuan tidak dapat disimpulkan.

Sementara itu, terdapat sejenis bahan kimia lain iaitu antimoni yang digunakan sebagai pemangkin untuk menghasilkan plastik PET. Bahan ini tidaklah menjadi karsinogen apabila memasuki tubuh tetapi ia boleh menyebabkan gejala seperti muntah dan cirit-birit.

Pada tahun 2008, satu kajian menguji tahap larut lesap antimoni dalam botol minuman komersial. Keputusan penyelidikan itu mendapati yang antimoni sememangnya boleh larut lesap secara beransur-ansur dalam suatu tempoh yang lama, namun nilai larut lesap itu adalah jauh lebih rendah daripada nilai ambang bahaya.

Nilai kepekatan di mana antimoni mula menjadi ancaman adalah sekitar 6 ppb (bahagian per bilion). Kajian tersebut mendapati kepekatan antimoni bermula pada takat 0.195 ppb dan meningkat kepada 0.226 ppb selepas tiga bulan pada suhu 22 darjah Celsius.

Antimoni bukanlah satu-satunya bahan kimia yang telah dikaji dalam proses penghasilan air minuman yang dibotolkan, malah pelbagai jenis bahan kimia lain daripada pemplastik hingga logam turut dikaji.

Kesemua kajian yang dijalankan mendapati memang wujud beberapa bahan kimia yang larut lesap dalam minuman seperti antimoni namun tiada bukti sehingga ke hari ini yang menunjukkan bahan-bahan kimia tersebut menjadi risiko kepada kesihatan manusia.

Wujud kebimbangan di mana tindak balas bahan-bahan kimia yang boleh larut lesap itu mampu berlaku dengan lebih pantas pada suhu lebih tinggi. Sebagai contoh, apabila ditinggalkan di dalam kenderaan sewaktu tengah hari yang terik.

Kajian sama yang dijalankan pada tahun 2008 itu mendapati kadar antimoni meningkat apabila suhu meningkat. Apabila botol dibiarkan dalam suhu 60°C, ia mengambil masa selama 176 hari untuk melepasi nilai ambang 6 ppb manakala pada suhu 80°C pula, masa yang diambil hanyalah 1.3 hari.

Suhu-suhu ini sesungguhnya adalah amat tinggi. Jadi, sudah tentu isu ini hanya akan timbul sekiranya anda tinggal di tempat yang beriklim sangat panas dan anda mempunyai tabiat kerap meninggalkan botol di bawah panas matahari.

Mikroplastik adalah cebisan-cebisan plastik yang sangat halus. Ia boleh dijumpai di mana-mana sahaja termasuklah dalam air minuman. Bahkan, satu kajian mendapati 93% air daripada botol minuman yang baharu saja dibuka sebenarnya sudahpun 'tercemar' dengan sedikit kandungan mikroplastik.

Pertubuhan Kesihatan Sedunia (WHO) telah lama meneliti potensi bahaya mikroplastik namun berdasarkan data terkini, mereka dapat menyimpulkan yang mikroplastik tidak menimbulkan ancaman besar kepada kesihatan manusia secara umum.

Apa yang lebih menarik, Dr. Umar Abdulmutalib, seorang pakar dalam bidang Mikrobiologi dari University of Surrey menyatakan botol yang baru dikilangkan mungkin mempunyai kandungan mikroplastik yang lebih tinggi berbanding botol yang telah diguna semula.

Dr. Marek Cuhra dari Institut Penyelidikan Marin di Norway juga turut berkongsi pendapat yang sama iaitu meminum air menggunakan botol lama yang telah dicuci bersih sebenarnya lebih selamat berbanding dengan penggunaan botol baru. Pasukan penyelidikannya mendapati botol yang dibasuh akan meningkatkan kualiti air yang terkandung di dalamnya.

Walaupun sains membuktikan bahawa bahan kimia dalam botol plastik yang diguna semula adalah tidak berbahaya, namun perlu diingat bahawa risiko yang membahayakan individu masih wujud iaitu melalui kontaminasi.

Botol-botol plastik ini tidak dihasilkan untuk mempunyai ketahanan dalam jangka masa yang panjang. Menurut Dr. Jill Bartolotta, struktur dinding botol plastik yang nipis boleh menyebabkan ia terdedah kepada retakan dan kerosakan. Kesan retak pada struktur ini boleh menjadi tempat pembiakan bakteria.

Pencemaran amat mudah terjadi apabila bahagian dalam botol berada dalam keadaan lembap. Bakteria boleh membiak dengan sangat cepat melalui air dalam botol plastik. Satu kajian mendapati koloni bakteria dalam air bersuhu 37°C meningkat daripada 1 koloni/ml menjadi 38,000 koloni/ml dalam masa hanya 48 jam.

Kesimpulannya, majoriti pakar mengesahkan air minuman yang diisi ke dalam botol guna semula adalah selamat diminum. Banyak kajian mengenai bahan kimia larut lesap dan mikroplastik telah dijalankan selama ini. Keputusan kajian-kajian tersebut mendapati ia hanya terjadi pada tahap yang sangat rendah dan tidak akan mendatangkan ancaman kesihatan kepada pengguna melainkan botol-botol itu telah didedahkan dengan suhu tinggi.

Walau bagaimanapun, kontaminasi bakteria masih boleh mengundang bahaya. Oleh itu, sekiranya anda ingin menggunakan semula botol plastik minuman, kerap cuci dan bersihkan botol dengan sabun dan air suam. Duit jimat, anda pun selamat.


8 Lagu Yang Dinamakan Sempena Seorang Wanita

Menghormati dan menjulang kasih seorang wanita merupakan tema pengkaryaan dan penceritaan yang segar sejak dahulukala sehinggalah sekarang ini.

Wanita menjadi inspirasi utama banyak individu mendapat idea; mencipta filem, drama, sajak, syair, cerpen dan sudah tentulah lagu yang didendangkan, selain daripada menjadi punca utama ramai lelaki pening kepala kerana perangai wanita.

Dalam masyarakat kita, sudah ada banyak hasil karya lagu yang digubah khas menceritakan tentang seorang wanita. Berikut adalah 8 yang paling ikonik antara semua dan diberikan judul nama seorang wanita.

Zaman sekarang, dah jarang kan jumpa gadis nama Suzana? Rasanya era 80-an, 90-an dulu, nama tu agak popular bagi dijadikan watak dalam drama.

'Suzana' dikarang sendiri penyanyinya Allahyarham M. Osman, mempopularkan penyanyi tersebut seterusnya meletakkan beliau sebagai raja genre muzik Pop-Yeh-Yeh.

Dia berkahwin dengan seorang penyanyi wanita terkenal iaitu Afidah Es. Darah seni yang mengalir dalam diri kedua-duanya diteruskan dua anak beliau iaitu Aziz M. Osman dan Zulkifli M. Osman, yang kita kenali sebagai pengarah filem dan drama terkenal.

Di antara banyak lagu ikonik kumpulan Search, dua daripadanya menampilkan nama wanita iaitu Rozana dan Isabella.

Populariti 'Rozana' pada tahun 1986 membawa kepada penerbitan filem arahan Nasir Jani berjudul 'Rozana Cinta 1987' menampilkan Bibiyana Layola dan Erma Fatima, dengan lagu tersebut menjadi lagu tema filem.

Sementara demam lagu 'Isabella' pula membawa kepada kemenangan Anugerah Juara Lagu, demam Search di Indonesia serta penyebaran mitos yang popular di kalangan kanak-kanak yang berbunyi:

Kalau kita berdiri depan cermin pada waktu senja dan seru nama 'Isabella' berulang kali, Isabella akan menjelma keluar dari dalam cermin.

Satu ketika dulu, jurang perbezaan kelas di antara masyarakat sering digambarkan dalam bentuk lagu.

Itulah mesej utama yang dibawa lagu 'Tiara', menceritakan dambaan seorang lelaki susah yang mencintai seorang gadis kelas pertengahan sejak zaman sekolah.

Ekoran tekanan hidup, lelaki itu akhirnya terpaksa mengakui kedudukannya jauh berbeza dan meninggalkan pendidikan pada tahap lebih tinggi.

Jika lagu 'Tiara' ditulis sekarang, mungkin 'Tiara' adalah seorang graduan universiti luar negara yang balik bekerja sebagai seorang korporat.

Manakala lelaki itu pula adalah seorang penunggang penghantar makanan, yang memilih untuk tidak menyambung pengajian selepas tamat SPM.

Kami tidak tahu adakah wujud hubungan di antara filem 'Oh Fatimah' yang diterbitkan pada tahun 1989 dengan lagu klasik 'Oh Fatimah' nyanyian A. Ramlie, terbitan tahun 1966.

Lagu yang menceritakan berkenaan seorang gadis bernama Fatimah yang cantik molek, berasal dari Palembang, Indonesia, dicipta oleh komposer pop yeh-yeh legenda Salamah Basiron.

Fatimah atau Fatima adalah istilah nama Arab yang membawa makna 'dia yang sudah bercerai susu badan.'

Kami pilih untuk menggabungkan kedua-dua lagu ini ke dalam kelompok sama, kerana  dua buah karya ini bukanlah ditulis untuk mengangumi keindahan wanita...

Realitinya, dua buah lagu ini ditulis bagi menggambarkan rasa cinta seorang ayah kepada anaknya.

Kalaulah nak dibuat perbandingan rasa cinta mana lebih ultimate; sah-sahlah rasa kasih dan sayang seorang ayah kepada anak perempuannya jauh melebihi rasa cinta seorang lelaki kepada pasangannya.

Ini kerana pasangan boleh bercerai. Ayah dengan anak perempuan, itu kasih abadi.

Dua lagu trademark penyanyi legenda tanahair kita iaitu Dato' Jeffrydin menceritakan tentang dua wanita berbeza iaitu 'Mas Mona' dan 'Siti Haida.'

Ada kisah menarik tentang bagaimana lagu 'Siti Haida' dapat didendangkan oleh Jeffrydin. Pada awalnya, komposer Salamah Basiron telah menyiapkan dua buah lagu yang dijangkakan hits iaitu 'Oh Fatimah' dan 'Siti Haida.'

Dua penyanyi ketika itu iaitu Jeffrydin sendiri serta A. Ramlie dikatakan berebut mahu menjadikan karya baru itu dendangan mereka. Selepas perbincangan, Salamah memutuskan untuk memberikan 'Oh Fatimah' kepada A. Ramlie dan 'Siti Haida' kepada Jeffrydin.

Versi pertama 'Siti Haida' selamat diterbitkan pada tahun 1966 menampilkan vokal Jeffrydin diiringi kugiran The Siglap Five.

Filem 'Azura' jika dilihat dalam konteks zaman sekarang, pasti menimbulkan kontroversi besar.

Kisahnya memaparkan seorang pemuda anak hartawan bernama Zakaria yang sepatutnya di universiti, memilih untuk menyertai kumpulan mat motor. Daripada situ, Zakaria berkenalan dengan seorang gadis sekolah menengah sehingga berjaya memujuk gadis itu lari bersamanya, membina hidup sendiri.

Ada lagi ke gadis senaif itu dalam masyarakat kita? Mungkin ada.

Tetapi jika kisah 'Azura' dirakamkan dengan berlatarbelakangkan tahun 2022, judul filem ini bukan lagi layak digelarkan 'Azura' semata-mata, tetapi perlulah ditukar kepada 'Azura Yang Lurus Bendul.'

Mana-mana artikel yang cuba menyenaraikan lagu dengan judul nama wanita tanpa menyenaraikan 'Fiona' bolehlah kita anggap sebagai tak sah.

'Fiona' daripada kumpulan 4U2C memperkenalkan kita kepada kumpulan itu, serta mempopularkan penggunaan dialog drama dalam lagu yang dilakonkan dengan agak kaku, bagi memperkuatkan cerita.

Sehingga ke hari ini, masih ramai lelaki di Malaysia menyimpan dendam kepada Farid, kerana telah merampas Fiona daripada Joe. Mungkin kerana Joe pakai CD di leher dan Fiona berasa malu dengan kelakuan sebegitu.

Kalau 'Fiona' digarap semula bagi tahun 2022, besar kemungkinan Fiona yang cari Joe kerana Joe sibuk main game on-line, membuatkan Fiona rasa kecewa dan meluahkan perasaannya dengan lagu.